
УСТУП
Чарадзейная казка – своеасаблівы жанр фальклору, які грунтуецца перш за ўсё на міфалагічным мысленні людзей і мае шмат асаблівасцей. Вядомы рускі фалькларыст У. Проп наступным чынам вызначае чарадзейныя казкі як жанр: ”... Казка пачынаецца з нанясення якой-небудзь шкоды (выкраданне, выгнанне і інш.) ці з жадання мець што-небудзь (цар пасылае сына за жар-птушкай) і развіваецца праз адпраўку героя з дому, сустрэчу з дарыльшчыкам, які дае герою чарадзейны сродак ці памочніка, пры дапамозе якога прадмет пошукаў знаходзіцца. У далейшым у сюжэце – паядынак з супраціўнікам, вяртанне і пагоня... Казкі, якія адлюстроўваюць гэтую схему,  называюцца чарадзейнымі...” [28, c.18].

У чарадзейных казках, нават зыходзячы з самой іх назвы, чарадзейнае прысутнічае на самых розных узроўнях. Асаблівасці арганізацыі сюжэта, паходжанне і асабістыя якасці персанажаў, прасторава-часавыя мадэлі, падзеі і топасы – усё нясе на сабе адбітак нечага незвычайнага і магічнага. Рэчы, якія акружаюць герояў у казках, таксама амаль заўсёды валодаюць магічнымі ўласцівасцямі. Мы звяртаем асаблівую ўвагу на тое, што ў казках (як, напэўна, і ў іншых старажытных жанрах фальклору) часцей за ўсё фігуруюць толькі тыя персанажы, локусы, прадметы і г.д., якія маюць значэнне для развіцця сюжэта. Справа ў тым, што ўсе гэтыя пераменныя элементы чарадзейных казак непарыўна звязаны з самой структурай казкі. А структуру чарадзейнай казкі У. Проп вызначаў як пэўную паслядоўнасць дзеянняў, якія маюць значэнне для развіцця сюжэта. Такія дзеянні ён называў “функцыямі” і пісаў, што падобных функцый у казках абмежаваная колькасць – 31 – і размяшчаюцца яны ў казачным сюжэце ў пэўнай паслядоўнасці. У нашай рабоце нас больш за ўсё цікавяць функцыі 14-я (“другая функцыя дарыльшчыка: атрыманне чарадзейнага сродку”) і 19-я (“ліквідацыя першапачатковай бяды ці нястачы”), таму што яны непасрэдна звязаны з магічнымі рэчамі. 

Магічныя рэчы з’яўляюцца адной з найбольш яскравых асаблівасцей жанру чарадзейнай казкі і выконваюць у ім значную ролю: “Валоданне чарадзейным сродкам прадвызначае ўдачу і развязку” [29, c.206]. Чароўныя рэчы, адпаведна сказанаму вышэй, заўсёды маюць значэнне   і  для развіцця сюжэта, больш за тое – з’яўляюцца адным з асноўных “сюжэтабудаўнічых” элементаў, таму што менавіта валоданне імі часта з’яўляецца мэтай  місіі-падарожжа героя (напрыклад, захварэў бацька, трэба прывезці яму маладзільных яблак), і менавіта яны часта абумоўліваюць перамогу героя (напрыклад, з дапамогай чароўнага мяча-кладзянца герой перамагае ўсіх ворагаў). 

Магічныя рэчы займаюць у чарадзейных казках вялікае месца. Амаль у кожнай казцы сустракаецца адна, а то і некалькі цудоўных рэчаў. Іх колькасць і разнастайнасць агромністая. У. Проп піша на гэты конт:  “Няма, здаецца, такога прадмета, які не мог бы ўжывацца як прадмет чарадзейны. Тут разнастайныя прадметы вопраткі... і ўпрыгажэнні, ... прылады працы і зброя, ...усялякага роду кошыкі, мяшкі, кашалькі, пасудзіны, ...часткі цела жывёл, ...музычныя інструменты, ...разнастайныя прадметы быту, ...напоі, ... садавіна і ягады” [28, c.191]. Можна таксама заўважыць, што ўвогуле з усіх прадметаў, якія згадваюцца ў казках, большасць – чарадзейныя. 

Вобразная мова чарадзейнай казкі таксама вызначаецца многімі асаблівасцямі. З шырока вядомых сродкаў – трохразовыя паўторы, сталыя зачыны і канцоўкі. На нашу ж думку, якую мы паспрабуем пацвердзіць у дадзенай рабоце, мова чарадзейнай казкі ўвогуле ўяўляе сабою адметную сістэму, якая дзейнічае паводле сваіх законаў.
 Адзначым яшчэ некаторыя  агульныя асаблівасці жанру чарадзейнай казкі і яе мовы, якія вызначаюць спецыфіку гэтага жанру, яго паходжанне і своеасаблівасць казачнага мыслення.  

1. Казка і мова казкі звязаны з казачным мысленнем, якое паходзіць ад міфалагічнага. “Міфалогія як сістэма поглядаў на навакольны свет і грамадскія адносіны сапраўды складала светапоглядную аснову чарадзейных казак, як і некаторых іншых жанраў народнай творчасці, найперш замоў” [16, с.168]. Фальклорныя тэксты мастацкія, яны ствараюцца і ўспрымаюцца з дапамогай правага (вобразнага) паўшар’я мозгу. Можна меркаваць, што фальклорныя тэксты, у прыватнасці казкі, першапачаткова былі сакральнымі тэкстамі і прызначаліся для выкладання падчас ініцыяцый з мэтамі дыдактычнымі. Пазней асноўнымі мэтамі функцыявання казкі сталі эстэтычная і геданістычная. Чарадзейныя казкі насычаны вобразамі-сімваламі і вобразамі-архетыпамі. Сама іх будова, як ужо адзначалася вышэй, уяўляе сабой даволі строгую мадэль. Для казак характэрна вельмі спецыфічная арганізацыя прасторы і часу, у іх знайшлі адлюстраванне веды, маральныя нормы, духоўныя каштоўнасці і светабачанне людзей, у часы якіх ствараліся (хутчэй за ўсё з нейкімі сакральнымі мэтамі) сюжэты чарадзейных казак. Можна сказаць, што ў казках адлюстравана міфалагічнае і казачнае светаўспрыманне. Усё гэта накладвае адбітак і на мову казкі, падпарадкоўвае яе многім агульным казачным заканамернасцям. Напрыклад, з усіх лічэбнікаў, у мове казак найбольш шырока выкарыстоўваюцца тыя, якія абазначаюць магічныя, сакральныя лікі – 1, 3, 7, 9, 12, 100...

2. Для вобразнай мовы чарадзейных казак характэрна некаторая архаічнасць. Найбольш шырока ў ёй выкарыстоўваюцца тыя часціны мовы, якія з’явіліся ў старажытнасці, а больш новыя сустракаюцца радзей. Акрамя таго, для мовы казкі характэрны асаблівыя канструкцыі і архаічныя формы (што амаль не сустракаюцца ў сучаснай літаратурнай мове), якія з часам не змяняюцца, а ўжываюцца ў казках з самых розных тэрыторый. Гэта, напрыклад, сталыя моўныя формулы: зачыны, канцоўкі, трохразовыя паўторы, словы-замовы, некаторыя абароты ў мове персанажаў, формулы, якія адлюстроўваюць пэўныя казачныя сітуацыі і ўяўленні (тыпу “ішоў ён доўга ці коратка”, “ні ў казцы сказаць, ні пяром апісаць”); усечаныя формы прыметнікаў, плюсквамперфект дзеясловаў (знакамітае “жылі-былі” і інш.). 

З. Для казак і мовы казак характэрна некаторая цьмянасць, недагаворанасць, а таксама схематычнасць вобразаў і сімвалізм. Звернемся да прыкладаў. З аднаго боку, у магічных рэчах галоўнае – іх магічная функцыя, і сема,  адпаведная іх функцыі, з’яўляецца галоўным элементам іх значэння. З другога боку,  рэчаў і функцый – вялікае мноства, хоць большасць з іх служыць толькі адной мэце – забяспечыць перамогу галоўнаму герою казкі. Зноў-такі, назваў магічных рэчаў і іх функцый у казках мноства, але  нідзе не тлумачыцца, чаму менавіта гэты прадмет выконвае менавіта гэтую функцыю, і чаму прадмет, які выконвае нейкую функцыю, названы менавіта такім словам (прытым, што агульнапрынятае значэнне дадзенага слова ніяк не звязана з пэўнай магічнай функцыяй). Напрыклад, чаму стол  і дзверы выконваюць магічныя функцыі, а крэсла ці падлога ніякіх магічных функцый не выконваюць? Чаму трансфігурацыйную функцыю надзялення вялікай фізічнай сілай выконваюць адразу некалькі рэчаў (мундзір, чорныя яблыкі, сільная вада, мацуючыя кроплі), чаму мова казкі не абрала для гэтай функцыі якую-небудзь адну рэч, адну лексему? Чаму капялюш і армяк могуць рабіць героя нябачным, а чаравікі і пальчаткі – не? Чаму прадмет, які здольны ствараць лес ці горы, калі кінуць яго за спіну, абазначаны назоўнікам “грабёнка”, –  прытым , што звычайная грабёнка з лесам і горамі як быццам  ніяк не звязана? Такіх пытанняў можна паставіць яшчэ шмат. Вось чаму мы гаворым пра цьмянасць і недагаворанасць у мове чарадзейнай казкі. Пра тое ж пісала беларуская даследчыца Н. Мечкоўская ў адносінах да жанру замовы: “Для замовы як жанравай разнавіднасці фідэістычных тэкстаў характэрна прынцыповая няпэўнасць (цьмянасць, загадкавасць) самой сітуацыі замоўнага маўленчага акту. Незразумела, хто робіць замову: ён “просты” чалавек ці чараўнік; хрысціянін ці язычнік; незразумела, да каго ён звяртаецца. Вядома, зусім немагчыма зразумець, якім чынам здзяйсняецца жадаемае” [22, c.62].

4. Сувязь чарадзейнай казкі з рэальнасцю, з гістарычнымі працэсамі. У казках пэўным чынам адлюстраваліся тыя сацыяльныя адносіны, погляды, вераванні і г.д., якія існавалі як ў часы складвання казак, так і ў перыяд іх далейшага бытавання і частковай перапрацоўкі. “Мастацкая выдумка чарадзейных казак, абумоўленая пануючым у свой час светапоглядам, не адрывалася ад жыцця, ад надзённых патрэб чалавека... Сувязь казкі з рэчаіснасцю шматпланавая, датычыць не толькі працоўнай дзейнасці чалавека. Яна ахоплівае іншыя разнастайныя праявы сацыяльнага жыцця і своеасабліва адлюстроўвае іх. У прыватнасці, некаторыя даследчыкі звярталі ўвагу на ролю звычаяў і абрадаў, асабліва абраду ініцыяцыі ў фарміраванні чарадзейных казак”[16, с. 169-170].

5. Своеасаблівасцю казачнай фантастыкі з’яўляецца тое, што ў адпаведнасці з ёй ў казцы разнастайныя праявы магічнага і фантастычнага лічацца цалкам верагоднымі, нечым звычайным і натуральным, што не выклікае здзіўлення. Сустрэўшыся з магічнай істотай ці атрымаўшы чароўную рэч, герой народнай казкі не выказвае здзіўлення, магічнае для яго – звычайная з’ява. Параўнаем гэта з мастацкай літаратурай, дзе нават у фантастычных жанрах праявы магічнага не лічацца нечым будзённым і натуральным, выклікаюць у герояў здзіўленне і захапленне.


Рэчыўны свет мае вялікае значэнне для ўсяго мастацтва слова ў цэлым. Мастацкі прадмет часта адыгрывае значную ролю ў сюжэце твора. Магічны ж прадмет, як разнавіднасць мастацкага, увогуле заўсёды мае значэнне для сюжэта чарадзейнай казкі. Акрамя таго, “мастацкі прадмет нясе ў сабе галоўныя якасці апісанага свету, у які ён уваходзіць (які ён будуе), і пагэтаму яго вывучэнне – істотная і неабходная ступень у высвятленні якасцей усяго гэтага свету, <...> але прадмет гэты... адначасова складана праламляе ў сабе формы мастацкай свядомасці эпохі, што робіць яго адным з “герояў” гістарычнай паэтыкі. У літаратуры мастацкі прадмет існуе ў сваёй слоўнай абалонцы...” [15, с. 254]. “Рэч у мастацкім творы, зразумела, не роўная рэчы ў жыцці. З’яўляючыся элементам мастацкага свету аўтара, яна сама робіцца мастацкай і з’яўляецца “носьбітам” перш за ўсё мастацкай ідэі. Але і будучы элементам умоўнага мастацкага свету, рэч захоўвае сваю цесную сувязь з чалавекам. <...> Яна здабывае дар слова і можа быць знакам гістарычнай эпохі, пэўнага сацыяльнага асяроддзя, знакам духоўных інтарэсаў героя, яго густаў, прыхільнасцей, знакам культурнай памяці і традыцый” [34, с. 35-36]. Назвы магічных прадметаў таксама маюць суаносіны з канкрэтнымі гістарычнымі рэаліямі, самі ж вобразы магічных рэчаў ёсць вынік дзейнасці светабачання і калектыўнай мастацкай свядомасці сваёй эпохі. “Фарміраванне чарадзейных казак вучоныя звязваюць з дакласавым і раннекласавым грамадствам... На гэтых ступенях развіцця чалавецтва грамадскай свядомасці розных народаў уласціва міфалагізаванне, г.зн. несвядома-мастацкая перапрацоўка прыроды і грамадскіх адносін у фантазіі і пры дапамозе фантазіі. <...> Фантастыка чарадзейных казак адпавядала агульнаму ўзроўню мастацкай свядомасці, таму не толькі не выключала, а нават і абапіралася на элементы міфалагізавання з’яў прыроды і грамадскіх адносін, татэмізму, анімізму і іншых вераванняў старажытнасці” [16, с. 167- 168]. Вялікая значнасць рэчыўнага свету для мастацтва слова і тая важная роля, якую адыгрываюць у казках магічныя рэчы, з’яўляючыся адным з найбольш яркіх паказальнікаў чарадзейнай казкі як жанру, дазваляе нам у нашай рабоце даследаваць агульную адметнасць чарадзейнай казкі, абапіраючыся на вобразы магічных рэчаў. 


Трэба адзначыць, што мы выкарыстоўваем у якасці матэрыялу для параўнання творы мастацкай літаратуры розных народаў, у той час як чарадзейныя казкі даследуем толькі беларускія. Але такі падыход да адбору матэрыялу мажлівы, таму што чарадзейныя казкі вельмі падобныя ў самых розных народаў свету. Вось што піша на гэты конт К. Кабашнікаў: “...Казка, як ніякі іншы жанр – з’ява інтэрнацыянальная, адлюстроўвае адзінства законаў развіцця духоўнай культуры народаў свету і мае шмат агульнага ў творчасці кожнага з іх” [16, с. 174].


Навізной дадзенай работы з’яўляецца тое, што ў ёй даследуецца адна з найменш вывучаных вобразных сістэм чарадзейнай казкі – сістэма магічных рэчаў; даецца падрабязная класіфікацыя магічных рэчаў, вылучаюцца і даследуюцца найбольш яскравыя іх асаблівасці не толькі з пункту погляду ўнутраных жанравых асаблівасцей чарадзейнай казкі, але і ў параўнанні з рэчыўным светам і магічнымі прадметамі мастацкай літаратуры. У дачыненні да мовы казкі мы ўводзім тэрмін “унутрыказачная моўная прастора” (ці “моўны кантэкст”), падкрэсліваючы адрозненне казачнай мовы ад звычайных літаратурнай і дыялектнай мовы, прыводзім канкрэтныя прыклады гэтай адметнасці.


Актуальнасць падобнага даследавання заключаецца ў тым, што яно дае магчымасць глыбей пранікнуць у свет чарадзейнай казкі, вылучыць яе мастацкія сродкі і асаблівасці, многія з якіх з’яўляюцца альтэрнатыўнымі ў дачыненні да мастацкіх сродкаў літаратуры (што можа зрабіць мажлівым выкарыстанне пісьменнікамі ў літаратуры мастацкіх адметнасцей казкі як жанру, цесна звязанага з падсвядомасцю людзей), больш поўна спасцігнуць светабачанне і менталітэт нашых далёкіх продкаў – стваральнікаў казак.

У нашай папярэдняй рабоце “Семантыка  назоўнікаў са значэннем магічнай рэчы ў беларускіх чарадзейных казках” мы звярнулі ўвагу  на раскрыццё канкрэтных казачных значэнняў згаданых лексем, іх адрозненне ад  значэнняў у літаратурнай мове і на тое, у якім кантэксце, у спалучэнні з якімі словамі адпаведныя назоўнікі рэалізуюць сваё казачнае значэнне. Мэта  дадзенай работы:  раскрыць і даказаць адметнасць чарадзейнай казкі як своеасаблівага жанру фальклору з пункту гледжання яе зместу (фальклорна-мастацкі аспект) і формы (лінгвістычны аспект) на прыкладзе магічных рэчаў як характэрных вобразаў-паказчыкаў жанру.

Задачы:

1. На прыкладзе вобразаў магічных рэчаў паказаць фальклорна-мастацкія асаблівасці народнай чарадзейнай казкі як адметнага жанру:

а) вылучыць асноўныя групы спецыфічных рыс жанру чарадзейнай казкі, якія тычацца функцыянавання вобразаў магічных рэчаў у ім;

б) вызначыць, якімі асаблівасцямі валодаюць у казках магічныя рэчы з пункту погляду уласна жанравых спецыфічных рыс чарадзейнай казкі і ў параўнанні з мастацкай літаратурай.

2. На прыкладзе назоўнікаў са значэннем магічнай рэчы паказаць спецыфічныя моўныя асаблівасці фальклорнага жанру чарадзейнай казкі:

а) вылучыць асноўныя групы асаблівасцей мовы жанру чарадзейнай казкі ў дачыненні да лексем са значэннем магічнай рэчы;

б) вызначыць, якімі лексіка-семантычнымі асаблівасцямі вызначаецца мова чарадзейных казак (на прыкладзе лексем са значэннем магічнай рэчы);

в) вызначыць, якімі марфолага-сінтаксічнымі асаблівасцямі вызначаецца мова чарадзейных казак (на прыкладзе лексем са значэннем магічнай рэчы).

Крыніца даследавання. Фактычны матэрыял (тэксты казак), на аснове якога праводзілася даследаванне, узяты са зборнікаў чарадзейных казак: Чарадзейныя казкі. Ч.І. / Рэд. В.К. Бандарчык. – Мн., “Навука і тэхніка”, 1973. – 648 с. (АН БССР. Ін-т мастацтвазнаўства, этнаграфіі і фальклору. Беларуская народная творчасць). Чарадзейныя казкі. Ч.ІІ. / Рэд. В.К.Бандарчык. – Мн., “Навука і тэхніка”, 1978. – 696 с. (АН БССР, Ін-т мастацтвазнаўства, этнаграфіі і фальклору. Беларуская народная творчасць). 

У далейшым усе цытаты з казак прыводзяцца з гэтых крыніц,  у дужках пасля цытаты, з указаннем часткі (І ці ІІ) і старонак.  

ЧАСТКА І. ТЭАРЭТЫЧНЫЯ АСНОВЫ ДАСЛЕДАВАННЯ КАЗКІ І ЯЕ МОВЫ
ГЛАВА 1. Гісторыя вывучэння чарадзейнай казкі і яе мовы

Фальклор пачалі вывучаць рамантыкі ў канцы ХVІІІ – пачатку ХІХ ст., у прыватнасці, навуковае вывучэнне і выданне казак вядзе свой пачатак ад славутых нямецкіх вучоных братоў Я. і В. Грым. Яны ж – пачынальнікі так званай міфалагічнай школы ў фалькларыстыцы. У Расійскай імперыі буйнейшы прадстаўнік гэтай школы – А. Афанасьеў, якога можна лічыць і беларускім даследчыкам, бо ў яго былі інфарматары з нашага рэгіёну. Выданне А. Афанасьевым трох тамоў “Народных рускіх казак” – значная з’ява ў культурным жыцці краіны, якая прадвызначыла далейшае інтэнсіўнае развіццё фалькларыстычных даследаванняў. Заслуга А. Афанасьева – у зборы, сістэматызацыі, класіфікацыі і каменціраванні казачных тэкстаў, сярод якіх былі і беларускія.


Упершыню заходнюю публіку пазнаёміў з казкамі выдатнейшы беларуска-польскі паэт-рамантык Адам Міцкевіч, які чытаў лекцыі па славянскіх літаратурах у Каледж дэ Франс у Парыжы. Менавіта ён першы заявіў пра выключнае багацце казачнага эпасу беларусаў. Сапраўды, “ва ўмовах патрыярхальнага побыту сялянства казка заняла адно з галоўных месцаў сярод жанраў фальклору як скарбніца духоўнай культуры. Часткова гэта тлумачыцца тым, што традыцыі песеннага эпасу Кіеўскай Русі пасля яе распаду не атрымалі такога развіцця, як на Украіне і ў Маскоўскай Русі. Масавая казкатворчасць дасягнула на Беларусі высокага мастацкага ўзроўню. Выдатныя народныя казачнікі (Рэдкі, П.Гаспадароў) выступалі як папулярныя майстры слова, філосафы, публіцысты... Бытаванне казак у беларускай вёсцы было звязана з наладжваннем попрадак, са звычаем расказваць фальклорныя творы ў піліпаўскі пост і ў калядныя вечары. <...> Найбольш поўна асаблівасці казачнай творчасці раскрываюцца ў чарадзейных казках. Рухальная спружына дзеяння ў іх – дзівоснае” [3, с. 615].


Поруч з А. Міцкевічам, які сам шырока выкарыстоўваў фальклор у сваёй творчасці і вывучаў яго, апрацоўвалі казкі і іншыя пісьменнікі-рамантыкі першай паловы ХІХ ст. – Я. Баршчэўскі, А. Глінскі, а ў другой палове ХІХ – пачатку ХХ ст.ст. – Ф. Багушэвіч, К. Каганец, Ядзвігін Ш., Я.Колас, З. Бядуля.


 Казкі збіралі і вывучалі вядомыя беларускія даследчыкі – Е. Раманаў, А. Шэйн, А. Сержпутоўскі, Я. Карскі. 


Надзвычай вялікае значэнне ў вывучэнні жанравай спецыфікі казкі мелі працы А. Весялоўскага – стваральніка, па сутнасці, гістарычнай паэтыкі  ў Расіі. У сваёй рабоце “Паэтыка сюжэтаў” ён стварыў вучэнне пра раздзеленасць матываў і сюжэтаў і паказаў гэтую раздзеленасць галоўным чынам на прыкладзе казкі. Для А. Весялоўскага матыў, з пункту гледжання генетычнага, першасны за сюжэт. Казка не толькі складзена з матываў, але і створана з іх. У яго лекцыях па гісторыі эпаса ёсць раздзел пад назвай “Казачныя схемы”. Такім чынам, распрацоўка паэтыкі з’явілася перадумовай для гістарычнага вывучэння казкі.


У пачатку ХХ ст. з’явіліся працы прадстаўнікоў так званай “фармальнай” школы, ідэйным кіраўніком якой быў В. Шклоўскі. У рабоце В.Шклоўскага “Аб функцыях сюжэта” ёсць слушныя назіранні адносна структуры казкі, але, на жаль, няма імкнення растлумачыць развіццё  яе формы.


 У першай палове ХХ ст. надзвычай важны этап у вывучэнні казак – творчасць М. Андрэева і У. Пропа. Апублікаваны ў 1929г. “Указальнік казачных сюжэтаў паводле сістэмы Аарнэ” М. Андрэева, па сутнасці, класіфікуе рускі казачны эпас паводле сістэмы фінскага вучонага  А.Аарнэ, прынятай ва ўсім свеце. Указальнік М. Андрэева быў удакладнены і дапоўнены У. Пропам у прылажэнні да 3-га тома казак А. Афанасьева. 


Кнігі самога У. Пропа – “Марфалогія казкі”, “Руская казка”, “Гістарычныя карані чарадзейнай казкі” – аказаліся ледзь не самымі папулярнымі ў сусветнай фалькларыстыцы. У другой палове ХХ ст. на іх у значнай ступені асноўваліся структуралісты, якія з захапленнем успрынялі марфалагічны аналіз У. Пропа. 


У. Проп вывучаў казку структурна. Акрамя таго, ён першы пачаў вывучаць генезіс казкі, займаючыся яе міфалагічнай асновай. “Параўнальны прынцып вывучэння фальклору, асабліва метадалагічны падыход да класіфікацыі і аналізу матэрыялу дапамаглі вучонаму не толькі раскрыць шэраг агульных для народнай творчасці заканамернасцей, але і паставіць пытанне пра генетычныя вытокі як асобных фальклорных матываў і жанраў, так і народнага мастацтва ўвогуле. У. Проп сцвярджае, што генетычна фальклор набліжаецца не да літаратуры, а да мовы – адсюль і своеасаблівы спосаб узнікнення фальклорнага твора” [13, с. 10]. У. Проп дэталёва вывучаў, акрамя іншых структурных узроўняў казкі, ролю ў ёй магічнай рэчы, звязаўшы яе з абрадам ініцыяцыі. 


Паслядоўнікам М. Андрэева ў беларускай навуцы з’яўляецца Л. Бараг, які выдаў працу “Усходнеславянскія казкі, іх узаемасувязі і нацыянальная адметнасць” і сістэматызаваны ўказальнік да іх, складзены паводле сістэмы Аарнэ-Андрэева. Беларускія казкі вывучалі І. Крук, К. Кабашнікаў, А.Цітавец і іншыя. Сярод рускіх даследаванняў асабліва вылучаюцца працы М.Новікава і Е. Меляцінскага. 

Мова фальклору прыцягвала ўвагу навукоўцаў яшчэ ў ХІХ ст., звяртаюцца да яе навуковага разгляду і ў нашы дні. Адным з першых закрануў гэтае пытанне выдатны рускі філолаг А. Патабня ў сваёй працы “Мова і народнасць”. Другі знакаміты даследчык А. Весялоўскі адзначаў, што ў мастацкай літаратуры такая ж спецыяльная мова, як у музыцы і жывапісе, а паколькі ён займаўся гістарычнай паэтыкай, то шмат увагі прысвяціў мове народнай паэзіі, фальклорным тэкстам. Так, у прыватнасці, ён звярнуў увагу, што ў еўрапейскіх народаў казкі захавалі большую дыялектную аснову, чым песні, на якіх адчуваецца ўплыў літаратурнай мовы. Гэта заканамерна: казкі – больш архаічны жанр. Даследчык адзначаў, што казка – гэта свет вобразных абагульненняў, бытавых і міфалагічных [6, c.280-281]. Пазнейшыя даследчыкі-міфолагі – К. Леві-Строс, К.Г. Юнг, Э. Касірэр і іншыя  – паказалі  спецыфіку міфалагічнага мыслення, у межах якога ўтвараліся казкі. Агульная структура міфалагічнага мыслення тоесная першаснамоўнай свядомасці, і сувязь іх настолькі генетычная, што моўныя ўяўленні і гукавыя комплексы нараджаюцца адначасова з міфічнымі вобразамі. У далейшым вывучэнне мовы фальклору працягвалі такія даследчыкі, як В. Фрэйдэнберг, П. Зюмтор і іншыя.

Некаторыя даследчыкі ўжо звярталі ўвагу на своеасаблівасць мовы казак, звязаную са спецыфікай самога жанру казкі. Адным з першых пра гэта пісаў яшчэ ў пачатку ХХ ст. выдатны беларускі даследчык Я. Карскі: “Нашы казкі не толькі перададзены рускім народным маўленнем, але, як пабачым ніжэй, маўленнем асаблівым, якое характарызуе казачны склад: гэта не пераклад, няхай бы і добры, з якога-небудзь замежнага арыгіналу, а самастойны твор на знаёмую тэму, выяўлены праз прынятыя для такога роду твораў асаблівыя звароты” [17, c.504]. Пазней рускі фалькларыст А.Нікіфараў паставіў задачу ўсебаковага вывучэння казачнага стылю менавіта як казачнага. У наш час пра своеасаблівыя “зносіны” мовы і  фальклору пішуць вядомыя даследчыцы Н. Мечкоўская і В. Маслава. У этналогіі семантыкай рэчы займаецца Т. Валодзіна. 

ГЛАВА 2. Вывучэнне жанравай спецыфікі чарадзейнай казкі на аснове вобразнай сістэмы магічных рэчаў

Большасць названых у першай главе даследчыкаў у той ці іншай ступені звярталіся да функцыі магічнай рэчы ў казцы, але ні адзін не даследаваў яе генезіс і функцыі ў поўным аб’ёме. Ёсць глыбокія даследаванні, прысвечаныя іншым адметным вобразным сістэмам чарадзейнай казкі – сістэме герояў, персанажаў, сістэме чароўных памочнікаў (напрыклад, працы М. Новікава “Вобразы ўсходнеславянскай народнай казкі”, Е. Меляцінскага “Герой чарадзейнай казкі”, У. Пропа “Гістарычныя карані чарадзейнай казкі” і іншыя). Магічным жа рэчам даследчыкі надавалі намнога менш увагі. Напрыклад, беларускі фалькларыст К. Кабашнікаў у сваім артыкуле “Чарадзейныя казкі” (у кнізе “Народная проза”) шмат увагі аддае разгляду вобразаў чароўных памочнікаў героя, тыпаў ворагаў героя, а аб магічных рэчах гаворыць вельмі мала, коратка адзначаючы іх ролю ў сюжэце казкі, ці ўвогуле між іншым. Атрымліваецца, што сістэма магічных рэчаў, можна сказаць, – найменш вывучаная з вобразных сістэм чарадзейнай казкі, прытым, што магічныя рэчы з’яўляюцца вельмі яскравымі прыкладамі адметнасці чарадзейнай казкі як жанру. Дадзенае даследаванне ёсць спроба далейшай распрацоўкі вывучэння асаблівасцей магічных прадметаў у казцы, магічных прадметаў як прыкладаў адметнасці чарадзейнай казкі.


Наша даследаванне грунтуецца на вывучэнні казкі адразу з двух яе ўзаемазалежных бакоў – змястоўнага і фармальнага, гэта значыць фальклорна-мастацкага і моўнага. Мастацкія адметнасці чарадзейнай казкі як жанру, семантыка казачных вобразаў і мова казкі ёсць два непарыўна звязаныя адзін з адным бакі казкі, якія суадносяцца паміж сабой як змест казкі і яе форма. Вывучэнне казкі на фалькларыстычнай і літаратуразнаўчай аснове і вывучэнне казкі на лінгвістычнай аснове разам дапамагаюць вызначыць фармальны і змястоўны бакі спецыфікі ўнутрыказачнага светабачання, а тым самым – адметнасць чарадзейнай казкі як жанру. Тое, што змест і форма казкі непарыўна ўзаемазвязаны, само сабой зразумела – сэнс казкі, семантыка казачных вобразаў і ўсіх астатніх складнікаў выяўляюцца ў слове. Тым самым слова, мова, якою напісана казка, нясе на сабе адбітак казачнага светабачання, таксама адлюстроўвае адметнасць казкі. Таму вывучэнне адной сістэмы вобразаў – сістэмы магічных рэчаў – адразу з пункту гледжання паэтыкі і мовы дапамагае больш глыбокаму разуменню асаблівасцей казкі. 


Чарадзейная казка як жанр мае шэраг адметных рыс, многія з якіх мы назвалі ва ўступнай частцы. На гэтых асноўных рысах грунтуецца казачная карціна свету, казачнае светаўспрыманне, якія выяўляюцца праз канкрэтныя матывы, сюжэты і вобразы. Вобразы магічных рэчаў таксама маюць своеасаблівую казачную семантыку, якую мы і спрабуем вылучыць і даследаваць у дадзенай рабоце. Асаблівасці вобразаў магічных рэчаў як адлюстраванне жанравай адметнасці чарадзейнай казкі можна вылучыць, па-першае, зыходзячы з агульных спецыфічных рыс казкі. Гэтыя рысы спецыфічныя таму, што адрозніваюць казку ад іншых фальклорных жанраў. Некаторыя з гэтых жа рыс, а таксама і іншыя можна вылучыць і пры супастаўленні фальклорнай казкі з творамі мастацкай літаратуры. І асобную групу асаблівасцей атрымліваем пры параўнанні казкі з жанрамі літаратуры, найбольш да казкі блізкімі, –  найперш  з літаратурнай казкай і фэнтэзі. Усе  групы асаблівасцей (тыя, якія тычацца выбранага намі аб’екта даследавання – магічных рэчаў) мы і выкарыстоўваем як матэрыял для выяўлення адметнасці чарадзейнай казкі на прыкладзе вобразаў магічных рэчаў.

Адпаведна таму, як казачны свет існуе паводле сваіх законаў, мае свае спецыфічныя рысы, так і ўнутраказачная моўная прастора (ці моўны кантэкст) таксама мае свае спецыфічныя ўласцівасці, дзейнічае паводле сваіх законаў, бо яна разлічана на тое, каб адлюстроўваць казачную рэчаіснасць і казачныя ўяўленні. У сучасным мовазнаўстве амаль агульнапрынятай з’яўляецца думка, што мова чарадзейнай казкі і ўвогуле фальклору – гэта звычайная дыялектная мова, і ўсе яе асаблівасці з’яўляюцца рысамі адпаведнага дыялекту. Мы ж прытрымліваемся думкі, што мова чарадзейнай казкі (і многіх іншых жанраў фальклору, кожнага паасобку) вызначаецца некаторымі спецыфічнымі рысамі, якія адрозніваюць яе ад разнавіднасцей мовы ўсіх іншых сфер ужывання. Таму для асаблівасцей мовы разглядаемага фальклорнага жанру  мы і ўводзім спецыяльны тэрмін “унутрыказачная моўная прастора” (ці “моўны кантэкст”). Пад гэтым тэрмінам мы маем на ўвазе спецыфіку мовы казкі, звязаную са спецыфікай самога жанру чарадзейнай казкі, з асаблівасцямі казачнай семантыкі.

Адрозненне казачнай моўнай прасторы ад агульнапрынятай (г.зн. моўнай прасторы літаратурнай мовы і дыялектаў,  а таксама гутарковай мовы, на якой размаўляюць людзі ў паўсядзённым жыцці) выяўляецца найбольш на лексічным, семантычным, марфалагічным і сінтаксічным узроўнях. Можна з упэўненасцю сказаць, што ў казках існуюць свае ўнутрыказачныя антонімы, сінонімы, полісемічныя словы, свае тэрміны; паміж словамі ў казках нярэдка ўзнікаюць спецыфічна казачныя сінтаксічныя сувязі; казачныя лексемы маюць свае асаблівыя казачныя значэнні і ў адпаведнасці з імі валодаюць асаблівай  спалучальнасцю. Спецыфічных моўных асаблівасцей у жанру чарадзейнай казкі  шмат, на самых розных узроўнях. Амаль для кожнага больш-менш распаўсюджанага казачнага матыву характэрны свае сталыя моўныя звароты, свае лексемы і канструкцыі. Кожны з важнейшых элементаў жанру – персанажаў, чароўных месцаў, магічных істот і г.д. – мае набор звязаных з ім спецыфічных моўных рыс. У  рабоце мы спынімся толькі на асаблівасцях мовы чарадзейнай казкі, звязаных з лексемамі са значэннем магічнай рэчы і кантэкстам, у якім яны ўжываюцца. 

ЧАСТКА ІІ.

ЗМЯСТОЎНАЯ (ФАЛЬКЛОРНА-МАСТАЦКАЯ) АДМЕТНАСЦЬ ЧАРАДЗЕЙНАЙ КАЗКІ

ГЛАВА 3. Уласна казачныя асаблівасці магічных рэчаў як прыклад адметнасці жанру чарадзейнай казкі


Уласна казачную групу адметных рыс чарадзейнай казкі на прыкладзе магічных рэчаў мы вызначаем паводле ўнутранай спецыфікі разглядаемага жанру, тых агульных прыкмет, якія можна лічыць асновай казачнага светабачання, асновай жанру ў самым агульным плане. Гэтыя рысы наступныя:

· казачнае светабачанне шмат у чым грунтуецца на міфалагічным;

· прысутнасць у казках архетыповых і сімвалічных вобразаў, пабудаванасць казкі паводле пэўнай структуры;

· пэўная суаднесенасць з гістарычнымі рэаліямі (у казках згадваюцца розныя рэальна існаваўшыя з’явы; магчымасць таго, што фантастычныя вобразы казак таксама нейкім чынам можна суаднесці з рэальнасцю);

· у казках, магчыма, у закадзіраваным выглядзе знайшлі адлюстраванне веды і светабачанне старажытных людзей (мы прытрымліваемся шырока распаўсюджанай у сучаснай навуцы тэорыі, што казкі складаліся як сродак навучання моладзі, перадачы інфармацыі, назапашаных ведаў пра акаляючы свет, чалавека, маральныя нормы, духоўныя каштоўнасці і г.д.);

· цьмянасць, недагаворанасць і схематызм вобразаў.

Паколькі наша даследаванне грунтуецца канкрэтна на вобразах магічных прадметаў як прыкладу адметнасці жанру, то трэба таксама  адзначыць і тыя асноўныя рысы, якімі вызначаецца функцыянаванне дадзеных вобразаў у структуры разглядаемага жанру:

- наяўнасць магічных прадметаў – адна з вызначальных рыс чарадзейнай казкі як жанру, сама схема, паводле якой пабудавана казка, у многім прадвызначае наяўнасць магічнага прадмета (такую наяўнасць прадвызначаюць першапачатковая нястача ў казцы, другая функцыя дарыльшчыка, ліквідацыя першапачатковай нястачы);

- для чарадзейных казак характэрна вялікая колькасць і разнастайнасць магічных рэчаў;

- галоўнае ў вобразах магічных рэчаў – іх роля (мэта) ў сюжэце і функцыя;

- схематызм вобразаў магічных рэчаў, адсутнасць у казках апісання іх знешняга вобліку.


Грунтуючыся на гэтых асноўных прыкметах жанру чарадзейнай казкі і вобразаў магічных рэчаў у ім, мы вылучылі наступныя уласна казачныя асаблівасці, якія тычацца магічных рэчаў: 

1. Вялікая колькасць і разнастайнасць магічных рэчаў, а таксама важнасць іх функцый і магчымая суаднесенасць з гістарычнымі рэаліямі вымагаюць падрабязнай класіфікацыі магічных рэчаў, якая праводзіцца намі паводле некалькіх аснаванняў.

2. Магчымасць таго, што магічныя рэчы з’яўляюцца адлюстраваннем у казцы існаваўшых у часы складання казак фетышыстскіх уяўленняў ці іх рэшткаў (грунтуецца на суаднесенасці тэкстаў казак з гістарычнымі рэаліямі і з светабачаннем старажытных людзей).

3. Сімвалізм у сістэме функцый магічных прадметаў (у аснове гэтага назірання – сімвалізм  вобразаў казкі, казка як крыніца ведаў і светабачання людзей і вызначальная роля функцыі магічнай рэчы).

4. Суадносіны функцый магічных рэчаў з рэальнымі прадметамі, якія з’яўляюцца аналагамі магічных па назвах (грунтуемся на адсутнасці апісання знешняга вобліку рэчы ў казках, на цьмянасці і схематызме вобразаў у казках).

5. Магчымае паходжанне вобразаў магічных рэчаў у казках ад рэальна існаваўшых прадметаў і з’яў (на аснове суаднесенасці казак з гістарычнымі рэаліямі і з ведамі старажытных людзей).

Раздзел 3.1. Прынцыпы класіфікацыі магічных рэчаў у чарадзейных казках

У чарадзейных казках сустракаецца вялікая колькасць магічных рэчаў – яны ёсць практычна ў кожнай казцы. Разнастайнасць гэтых рэчаў агромністая. Магічныя рэчы маюць вялікае значэнне для развіцця сюжэта, у іх ёсць некалькі мэт у сюжэце, але праяўляюцца гэтыя мэты з дапамогай значнай колькасці функцый, якія могуць выконваць рэчы ў казках. Акрамя таго, і атрымаць магічную рэч герой можа рознымі шляхамі. Усе гэтыя акалічнасці і яшчэ некаторыя іншыя  вымагаюць падрабязнай класіфікацыі магічных рэчаў. Але, наколькі нам вядома, спроб падобнай класіфікацыі сярод даследчыкаў пакуль  не было. У прадстаўленай працы мы прапануем  некалькі класіфікацый магічных рэчаў – паводле  розных параметраў:

1. Прадметна-тэматычная класіфікацыя. Яна праводзіцца на падставе ўмоўнага знешняга выгляду і прызначэння магічных прадметаў, зыходзячы з іх назваў. Звяртаем увагу на тое, што гэта класіфікацыя – па  прыналежнасці назваў магічных рэчаў да якой-небудзь тэматычнай группы рэчаў – бытавых аналагаў магічных. Прадметна-тэматычная класіфікацыя не ўлічвае ўласна магічных прымет казачных аб’ектаў, а праводзіцца так, як быццам  гэта звычайныя рэчы. Такім чынам, у прадстаўленай класіфікацыі вылучаюцца наступныя групы магічных прадметаў:

 
а) прадметы быту і інтэр’еру, напрыклад: дзверы, дыван-самалёт, клубочак, люстэрка, стол і г.д.;

б) прылады працы: красіўцо, крамянец і губкі шматок; сякерка; медная трубачка і малаточак; іголка і г.д. Чамусьці менавіта сярод рэчаў-прылад працы часцей за ўсё сустракаюцца такія, якія выконваюць сваю магічную функцыю разам з іншымі прадметамі;

в) вопратка і ўкрасы: жалезныя боты, вірмяк-ненавідзец, капялюш, мундзір, пярсцёнак і г.д.;

г) прадметы мастацтва: гуслі, дудачка, кніга, скрыпка і г.д.;

д) зброя і збруя: дубінка, шабля, шашка-самарубка, сядло, узда і г.д.;

е) рэчы арганічнага паходжання. Яны падзяляюцца на тры групы: рэчывы; ежа, садавіна; часткі цела чалавека і жывёл: вада; яблык, жалезны хлеб; клык, звярынае малако і г.д.;

ж) рэчы з выключна магічнымі функцыямі: сярэбранае блюдачка (сподак), наліўны яблычак; шар; 

з) у асобную групу трэба вылучыць рэчы, якія немагчыма ўключыць ні ў адну з вышэй прыведзеных груп: рог вілкі, палка, жалезны кій.


2. Наступная класіфікацыя – генезісная – праводзіцца паводле крыніцы і спосабу атрымання рэчы героем, паводле таго, адкуль герой можа атрымаць магічную рэч:

- у падарунак;

- можа знайсці рэч сам;

- атрымаць рэч у якасці платы за службу;

- атрымаць як трафей у баі;

- у выніку абмену з іншымі персанажамі;

- у выніку падману  іншых персанажаў –  набыць хітрасцю;

- у спадчыну ад бацькоў.


3. Трэцяя класіфікацыя – функцыянальная – грунтуецца на функцыях, якія выконваюць магічныя рэчы ў казках. У гэтай класіфікацыі – па  ўздзеянню, якое аказваюць магічныя рэчы на знешнюю рэчаіснасць – мы  вылучаем наступныя функцыі магічных рэчаў:

а) трансфігуратыўная – функцыя змены, ператварэння фізічнага стану персанажаў. Віды такога змянення ў казках сустракаюцца самыя розныя: вяртанне жыцця, вяртанне маладосці, вылечванне ад хвароб, наданне вялікай фізічнай моцы і інш. Падобную функцыю выконваюць такія рэчы, як: жывая і мёртвая, прыкрасная, сільная і бяссільная вада; яблыкі розных гатункаў; капялюш-невідзімка, мундзір, хустачка і іншыя;

б) дэструктыўная – функцыя знішчэння розных матэрыяльных з’яў, здзяйснення забойстваў і гвалту. Гэтую функцыю выконвае, зразумела, разнастайная зброя, а таксама асобныя віды яблыкаў і хустачак;

в) крэатыўная – процілеглая дэструктыўнай – функцыя стварэння разнастайных матэрыяльных аб’ектаў. Сюды адносяцца такія рэчы, як медная трубачка і малаточак; красіўцо, крамянец і губкі шматок; сякерка; столік; абрус-самабор; грабёнка; шкатулачка і іншыя;

г) локусная функцыя назіраецца тады, калі магічная рэч з’яўляецца месцам жыхарства нейкай чарадзейнай істоты: шар, бутэлька;

д) гіпнатычная функцыя – магічная рэч мае здольнасць прымушаць персанажаў рабіць нешта: гуслі, сабачка (прымушаюць скакаць);

е) інфарматыўная – функцыя захоўвання ці перадачы інфармацыі. Яе выконваюць: дудачка; пузырок, які напаўняецца крывёю падчас смерці героя і, такім чынам, паведамляе аб гэтым яго бацькам; люстэрка; сярэбранае блюдачка і наліўны яблычак; кніга і іншыя;

ж) транспартацыйная – функцыя перамяшчэння ў прасторы: дыван-самалёт, боты-скараходы; ступа, качарга і памяло Бабы-Югі; лятучы карабель;

з) валюнтатыўная функцыя праяўляецца тады, калі магічная рэч з’яўляецца сродкам кіравання іншымі магічнымі рэчамі, працэсамі і істотамі: сядло, пярсцёнак, дзверы, палка;

і) хранатопаметрычная – функцыя вымярэння прасторы і часу. Яе выконваюць жалезныя боты, жалезны кій і жалезны хлеб;

к) геданістычная, ці забаўляльная, функцыя. Яе выконваюць, напрыклад, самаграйныя гуслі.


4. Наступная класіфікацыя – экзаморфная – грунтуецца на знешніх прыметах магічнасці. Магічныя рэчы могуць мець у сваім знешнім выглядзе нейкія рысы, якія ўказваюць на іх незвычайнасць, а могуць і не мець. Такім чынам, паводле названай якасці рэчы дзеляцца на дзве групы:

а) рэчы, якія не маюць у сваім выглядзе прымет магічнасці;

б) рэчы, якія іх маюць. У другой групе вылучаюцца такія параметры:

- сапсаванасць рэчы: парваны кашалёк, парваная кніга, іржавая шабля, іржавае сядло. Чаму магічныя рэчы ў казках часта бываюць сапсаванымі? Наконт гэтага ў нас ёсць два меркаванні: ці гэта ўказанне на тое, што названыя рэчы вельмі старыя; ці  – паколькі ў іх знешнім выглядзе  нешта адсутнічае, нейкая састаўная дэталь, – то тут, магчыма, маецца на ўвазе наступнае: каб рэч набыла нейкаю нябачную, магічную ўласцівасць,  яе трэба пазбавіць некаторай бачнай ўласцівасці. Калі так, то, можа, тут крыецца падказка, як трэба рабіць магічныя рэчы –  нейкім чынам спецыяльна сапсаваць звычайную рэч;

- незвычайны колер: чорныя яблыкі, залатыя яблыкі;

- сюды ж можна аднесці і прымету магічнай непадзельнасці пэўнай рэчы з іншымі рэчамі – выпадкі, калі некалькі прадметаў (два ці тры) выконваюць магічную функцыю толькі разам: красіўцо, крамянец і губкі шматок; тапарок і малаток; крэмень і мысат; сярэбраны сподачак і наліўны яблычак і іншыя.

5. Асобасна-комплексная класіфікацыя праводзіцца паводле таго, дзейнічае прадмет незалежна ад іншых прадметаў, ва ўзаемадзеянні з іншымі прадметамі, ці ў комплексе з імі. На гэтай падставе можна вылучыць рэчы:

- адзінкавыя рэчы, якія выконваюць сваю функцыю ў адзіночку (самаграйныя гуслі, капялюш-невідзімка, хустачка, дыван-самалёт і іншыя);

- рэчы, якія выконваюць сваю функцыю асобна, але яны семантычна недастатковыя без выкарыстання іншых прадметаў (мёртвая вада – толькі зжыўляе цела, выконвае як бы пераходную функцыю для ажыўлення жывой вадой). Тут ёсць дзве рэчы, дзве функцыі, дзейнічаюць яны ў розныя моманты, неадначасова, але ўзаемазалежна;

- комплексы рэчаў, якія выконваюць адну функцыю і толькі разам (красіўцо, крамянец і губкі шматок – разам ствараюць для героя войска; сярэбраны сподачак і наліўны яблычак, дзейнічаючы строга разам і адначасова, здольны паказваць герою любыя месцы і з’явы).

6. Мэтавая класіфікацыя ўлічвае прызначэнне, мэту магічнага прадмета ў сюжэце казкі. Разам з функцыянальнай, гэтая класіфікацыя адлюстроўвае найбольш важную з’яву, звязаную з магічнымі прадметамі ў казках. Мэты чароўных прадметаў у сюжэце могуць быць наступныя:

- дапамагаць герою (розныя віды хустачак, сякерка, нож і карты, рушнічок, палка, прыкрасная вада і іншыя);

- перашкаджаць, шкодзіць герою (дзверы);

- дапамагаць ворагу героя (кніга чараўніка; ступа, качарга і памяло Бабы-Югі);

- замяняць сабой героя ці яго ворага, замяшчаць іх вобразы (дудачка, якая вырастае на магіле забітай дзяўчыны і спявае яе голасам; яблыня, ложак і кубкі з вадою, у якія ператвараюцца змяіхі, каб забіць героя);

- замяшчаць сабой іншыя элементы сюжэта, іншыя вобразы: царства (клубочкі, у якія скатваюцца залатое, срэбранае і меднае царствы), караблі (іх магчыма “убраць” у хустачку), чароўных памочнікаў (якія знаходзяцца ў палцы і выходзяць пры стуканні ёю аб зямлю) і г.д.

7. І, нарэшце, апошняя класіфікацыя – вербальна-магічная – грунтуецца на тым, ці патрэбна для актывізацыі магічнай рэчы вымаўляць пэўныя словы-замовы. Адпаведна  вылучаюцца дзве групы магічных рэчаў:

- рэчы, для якіх патрэбны словы-заклінанні: дыван-самалёт (“Нясі, дыване!” + напрамак), столік (“Столік, столік, адчыніся, дай нам піці-есці, што на свеце ёсць!”), сярэбраны сподачак і наліўны яблычак (“Кацісь, кацісь, наліўное яблачка, па сярэбранаму блюдачку, паказвай мне палкі на палях, караблі на марах, і з гор высаты, з нябес красаты!”);

- рэчы, для якіх непатрэбны словы-заклінанні.

Раздзел 3.2. Магічныя рэчы як праяўленне фетышысцкіх уяўленняў


Фетышызм – форма першабытных вераванняў людзей, якая ўяўляе сабой пакланенне прадметам на падставе надання ім звышнатуральных якасцей і функцый. Пры гэтым такі прадмет не суадносіўся з якой-небудзь вышэйшай істотай (богам, духам) і не характарызаваўся анімізмам (наяўнасцю душы, адушаўлёнасцю). Проста ва ўяўленні людзей нейкі пэўны прадмет валодаў магічнымі функцыямі сам па сабе. Прадметам маглі надавацца магічныя якасці, напрыклад, на падставе таго, што ён нечым адрозніваўся ад свайго класа прадметаў, нечым выклікаў у чалавека здзіўленне. Ці на падставе таго, што чалавеку шанцавала, калі пры ім быў адпаведны прадмет, і чалавек звязаў з ім удачу.

 
Адносна фетышызму даследчыкі пішуць: “У першабытных людзей асаблівае значэнне мела шанаванне разнастайных прадметаў, якія павінны былі прыносіць удачу і адводзіць небяспеку. Гэтая форма рэлігійных вераванняў атрымала назву “фетышызм”. <...> Фетышам мог стаць любы прадмет, які ўразіў уяўленне чалавека: камень незвычайнай формы, кавалак дрэва, зуб выкапнёвай жывёліны, ювелірнае ўпрыгажэнне. Гэтаму прадмету прыпісваліся неўласцівыя яму якасці (здольнасць вылечваць ад хвароб, аберагаць ад небяспекі, дапамагаць на паляванні). <...> Гаворачы аб шырокай распаўсюджанасці фетышызму, неабходна падкрэсліць, што змест гэтай сістэмы вераванняў з цягам часу істотна змяніўся. <...> У глыбокай старажытнасці людзі не надзялялі выбраныя імі прадметы чалавечымі якасцямі, не адухаўлялі і тым больш не абагаўлялі іх. Сутнасць першабытнага фетышызму заключалася ў тым, што чалавек бачыў у прадметах, якія ўразілі яго ўяўленне, якасці, якія не выяўляліся ў іх пры дапамозе звычайных органаў пачуцця” [31, с. 32-33].


Параўнаем гэтыя звесткі з тым, што мы ведаем аб магічных прадметах у казках. Гэта прадметы, якім надаюцца звышнатуральныя якасці, магічныя функцыі. Быць магічным у казцы можа любы прадмет (у казках усе прадметы магічныя, мы маем на ўвазе, што магічныя прадметы могуць суадносіцца па назвах з любымі рэальнымі прадметамі). У казках адсутнічае апісанне знешняга выгляду чароўных рэчаў, але некаторым з іх надаюцца эпітэты, якія падкрэсліваюць толькі адну незвычайную рысу такога прадмета – колер (чорныя яблыкі), сапсаванасць рэчы (дзіравы кашалёк). Гэта, як бачым, суадносіцца з інфармацыяй аб тым, што фетышам магла зрабіцца рэч, якая вызначалася нейкай незвычайнай рысай. Фетышамі лічыліся такія прадметы, якія прыносілі чалавеку нешта добрае – удачу, здароўе, поспех у пэўнай справе. І асноўная мэта магічных рэчаў у сюжэце казкі – дапамагаць герою. Рэчаў, якія шкодзяць герою, якія герой не можа выкарыстаць дзеля сваіх мэт, у казках амаль не існуе (фактычна, у беларускіх казках мы знайшлі толькі дзве такія рэчы – дзверы і кніга чараўніка). Далей: у казках няма ніякіх прыкмет таго, што рэчы магічныя, таму што звязаны з вышэйшай істотай. Яны магічныя самі па сабе. Няма і прыкмет адушаўлёнасці магічных рэчаў.


Можна зрабіць выснову, што ўласцівасці і прызначэнне магічных рэчаў у казках шмат у чым падобныя да рыс фетышаў. Значыць, у чарадзейных казках мог знайсці адлюстраванне такі кампанент светабачання старажытных людзей, як фетышызм. Калі гэта так, то такая прыкмета можа сведчыць аб глыбокай старажытнасці казачных сюжэтаў, паколькі ў вобразах казачных прадметаў адлюстраваны фетышызм у сваіх ранніх праявах.


Што тычыцца адсутнасці адушаўлёнасці ў магічных прадметаў народных казак, то тут можна зрабіць наступныя заўвагі. У беларускіх чарадзейных казках няма прадметаў, якія б валодалі сваім розумам, маглі б размаўляць і г.д. Ёсць толькі рэчы, якія з’яўляюцца месцам жыхарства чарадзейных істот (паветраны шар, у якім жыве чорт), ці ў якіх жыве душа забітага чалавека (дудачка, скрыпка). А вось ў літаратурных казках і фэнтэзі адушаўлёнасць прадметаў сустракаецца даволі часта. Успомнім, напрыклад, люстэрка з казкі А. Пушкіна “Аб мёртвай царэўне і сямі асілках” [30] – яно размаўляла, было здольна выносіць асабістыя меркаванні. У рамане Г.Л. Олдзі “Шлях меча” [25] дзейнічаюць як персанажы мечы, надзеленыя розумам. Пярсцёнак Усеўладдзя ў кнізе Дж.Р.Р. Толкіена “Уладар Пярсцёнкаў” [38] валодаў асабістай воляй і зачаткамі розуму.

Раздзел 3.3. Сімвалізм у сістэме функцый магічных рэчаў чарадзейных казак


Для фальклору ў цэлым і  для чарадзейнай казкі, у тым ліку, характэрны сімвалізм. Тут выкарыстоўваюцца вобразы-сімвалы, паняцці і дзеянні, якія маюць пэўны сімвалічны сэнс. Некаторыя даследчыкі гавораць пра сімвалічны код розных жанраў фальклору, у тым ліку, і чарадзейнай казкі. У чарадзейнай казцы могуць быць зашыфраваны ў пераасэнсаваным згодна з казачным светаўспрыманнем выглядзе розныя рэальныя працэсы, з’явы і веды людзей пра іх.


Пры стварэнні класіфікацыі магічных рэчаў па функцыях мы звярнулі ўвагу на своеасаблівы глабальны характар гэтых функцый. Дзеянні магічных рэчаў тычацца такіх катэгорый, што з’яўляюцца асновай працэсаў, якімі вызначаецца існаванне чалавека і Сусвету. Атрымліваецца, што функцыі магічных прадметаў як сістэмы з’яўляюцца сімвалічным адлюстраваннем галоўных працэсаў ў жыцці чалавека і існаванні свету. Звернемся да прыкладаў.

· крэатыўная і дэструктыўная функцыі адлюстроўваюць, можна сказаць, галоўныя працэсы ў Сусвеце – працэс стварэння і працэс разбурэння.  Усё ў свеце калі-небудзь як-небудзь ствараецца і калі-небудзь знішчаецца;

· функцыя трансфігурацыі тычыцца ўсіх змен, якія могуць адбывацца з фізічным станам чалавека (прычым у казках амаль усе гэтыя змены бінарныя – ёсць функцыя і процілегласць гэтай функцыі) – наданнне маладосці і старасці (выконваюць: яблыкі, хустачка), надзяленне хваробай і вылечванне ад хваробы (яблыкі двух сартоў – адны вырошчваюць рогі на галовах у людзей, другія рогі знішчаюць), ператварэнне людзей у жывёл і жывёл адваротным чынам у людзей (узда), наданне вялікай фізічнай моцы і адбіранне моцы (моцная і слабая вада) і г.д.;

· гіпнатычная і геданістычная функцыі звязаны з пачуццямі і воляй людзей: рэчы з гіпнатычнай функцыяй выклікаюць пачуцці без згоды чалавека і прымушаюць яго рабіць нешта без яго згоды (сабачка), а рэчы з геданістычнай функцыяй выклікаюць нейкія добрыя пачуцці з дазволу чалавека, пры яго жаданні выкарыстаць гэтыя рэчы (самаграйныя гуслі); 

· інфарматыўная функцыя забяспечвае захоўванне і перадачу інфармацыі – з’яву вельмі важную на ўсіх узроўнях існавання свету: ад захоўвання генетычнай інфармацыі ў малекулах ДНК да жыццядзейнасці чалавека;

· транспартацыйная функцыя звязана з перамяшчэннем ў прасторы, без чаго нельга абыйсціся і ў рэальным жыцці;

· хранатопаметрычная функцыя – функцыя вымярэння прасторы і часу, таксама надзвычай важная з’ява для жыцця людзей, звязаная да таго ж з будовай Сусвету і працэсамі, што ў ім адбываюцца;

· валюнтатыўная функцыя забяспечвае кантроль над рознымі з’явамі і працэсамі, кіраванне імі, без чаго чалавеку ў яго жыццядзейнасці ніяк не абыйсціся;

· локусная функцыя звязвае жывых істот з месцам іх жыхарства, што, зразумела, таксама з’яўляецца фундаментальнай з’явай жыцця свету: усе жывыя істоты маюць пэўнае месца жыхарства.

Раздзел 3.4. Суадносіны функцый і характарыстык магічных рэчаў з рэальнымі прадметамі – аналагамі магічных па назвах


Знешні выгляд магічных рэчаў у казках ніколі не апісаны. Па гэтай прычыне нельга вызначыць, ці разумееца пад прадметам, абазначаным пэўнай назвай, прадмет, што выглядае як рэальны з гэтай жа назвай, ці дадзеная магічная рэч выглядае неяк інакш і яе воблік не супадае з яе рэальным аналагам – аналагам па назве. Але ў той жа час, калі параўноўваць народную казку з мастацкай літаратурай, то атрымліваецца, што спецыфіка казкі ў тым, што ў ёй назвы магічных прадметаў у большасці выпадкаў суадносяцца з рэальнымі прадметамі, як бы адлюстроўваюць рэчыўны свет тых эпох, у якія ствараліся казкі. У беларускіх казках хіба толькі паветраны шар нельга супаставіць з рэальным прадметам, астатнія – шкатулачкі, яблыкі, мундзіры, капелюшы, кнігі, дудачкі, грабёнкі, шаблі і г.д. – адпавядаюць па назвах (але толькі па назвах!) рэальным прадметам. У літаратуры ж магічныя прадметы часта не маюць аналагаў у жыцці, як напрыклад, фіал Галадрыэлі з “Уладара пярсцёнкаў” Дж.Р.Р. Толкіена [38], філасофскі камень з “Гары Потера” Дж.K. Ролінг [33], жазло і дыскі Мішакаль з “Драконаў Асенніх Прыцемкаў” М. Уэйс і Т. Хікмэн [40], эйнджыл з цыкла “Меч ісціны” Т. Гудкайнда [9] і іншыя.


Але вернемся да народных казак. Функцыі і характарыстыкі магічных рэчаў у чарадзейных казках вельмі часта таксама нельга суаднесці з функцыямі і характарыстыкамі адпаведных рэальных прадметаў. Але не заўсёды. Ёсць у казках і такія прадметы, якія можна пэўным чынам суаднесці са звычайнымі, існуючымі ў рэальнасці. Такім чынам, усе магічныя рэчы ў чарадзейных казках можна разбіць на дзве групы:

1. Магічныя рэчы, якія па сваіх функцыях і характарыстыках не супадаюць з адпаведнымі рэальнымі прадметамі. Напрыклад:

· медная трубачка і малаточак – чароўныя рэчы, здольныя стварыць для свайго ўладальніка войска. Рэальныя рэчы з такімі ж назвамі наўрад ці маюць якое-небудзь дачыненне да стварэння войскаў;

· ступа Бабы-Югі – здольна лётаць у паветры, выконвае транспартацыйную функцыю – дапамагае сваёй уладальніцы перамяшчацца ў прасторы. Звычайная ступа для палётаў не прызначана, перамяшчацца на ёй нельга;

· пярсцёнак – рэч, якая дапамагае герою застацца ў жывых, калі ён кідаецца ў кацёл з кіпенем з мэтай вярнуць сабе маладосць. Пярсцёнак выконвае валюнтатыўную функцыю – кантролю над магічным працэсам. Рэальныя пярсцёнкі такімі магчымасцямі не валодаюць і ніякімі працэсамі кіраваць не здольныя.

2. Магічныя рэчы, якія па некаторых сваіх функцыях і характарыстыках часткова супадаюць са сваімі рэальнымі аналагамі. Напрыклад:

· узда. Рэальна: яе надзяюць на каня, каб кіраваць ім, падпарадкоўваць яго сваёй волі. Казачна: яна ператварае чалавека ў каня, каб падпарадкаваць яго волі гаспадара ўзды;

· шабля – разбуральны прадмет, які выкарыстоўваецца для забойства жывых істот (як ў рэальным жыцці, так і ў казках);

· сядло – спецыяльная сядло, якім трэба сядлаць чароўнага каня. Паколькі ў казках выкарыстоўваецца дзеяслоў “сядлаць” (“Ідзі, Ванька, бяры сядло іржавае... Ну, Ванька, быстрэй сядлай мяне...” (ІІ, с.138)), то можна гаварыць пра суадноснасць функцый казачнага сядла са звычайным;

· сякерка – магічная прылада працы, з дапамогай якой можна зрабіць любую пабудову. Звычайная сякера таксама можа выкарыстоўвацца пры будаўніцтве;

· кашалёк – магічная рэч, у якой ці з дапамогай якой невядома адкуль з’яўляюцца грошы. Звычайныя кашалькі таксама звязаны з грашыма.

Раздзел 3.5. Магчымае паходжанне вобразаў магічных рэчаў ад рэальна існаваўшых прадметаў і з’яў
Асобнага разгляду патрабуе пытанне генезісу вобразаў магічных рэчаў, асновы, на якой яны з’явіліся. Адной з асаблівасцей жанру чарадзейнай казкі з’яўляецца тое, што яе змест абумоўлены рэальнымі і гістарычнымі працэсамі і з’явамі, але яны знайшлі ў ёй адлюстраванне ў своеасаблівым выглядзе, пераасансаваным з дапамогай фантазіі, казачнай фантастычнасці. К. Кабашнікаў піша пра гэта: “...можам канстатаваць гістарычную абумоўленасць мастацкай выдумкі чарадзейных казак, яе сувязь з жыццём, сацыяльнымі інстытутамі і светапоглядам стваральнікаў народнай паэзіі на ранніх этапах развіцця грамадства” [16, с. 170]. Шмат увагі надаваў гэтай асаблівасці казак У. Проп  – аўтар працы “Гістарычныя карані чарадзейнай казкі”. Пісаў ён аб дадзенай з’яве і ў сваёй “Рускай казцы”: “Тое, што ўяўляецца нам чыстай фантастыкай, бярэ пачатак ў рэчаіснасці. <...> Гэта рэчаіснасць далёкага мінулага, змешаная з фантазіяй, якая, у сваю чаргу, таксама тлумачыцца праз нейкія рэаліі. Памылковыя ўяўленні не нараджаюцца самі сабой, незалежна ад рэальнасці. Яны заўсёды могуць быць растлумачаны той рэчаіснасцю, якая іх нарадзіла...” [29, с. 278]
Адсюль вынікае, што і вобразы магічных рэчаў у казках таксама – не плод мастацкай выдумкі, а нейкім чынам пераасэнсаваныя факты рэчаіснасці. Можна вылучыць некалькі асноў, на падставе якіх маглі з’явіцца ў казках магічныя рэчы.

Нельга выключаць тое, што ў нашых далёкіх продкаў маглі існаваць тэхналогіі і здольнасці, якія пазней страціліся, –  менавіта яны і адлюстраваны ў казках. Напрыклад, клубочак, што паказвае герою дарогу. Адкуль мог узяцца такі вобраз? Магчыма, у старажытных славян існаваў нейкі своеасаблівы компас, які і замацаваны ў казках у выглядзе клубочка.
 З больш верагоднага магчыма, што магічныя рэчы –  алегарычна пераасэнсаваныя рэальныя рэчы і з’явы. Узяць, для прыкладу, той жа клубочак. Рускія вучоныя (В. Дзёмін, А. Нізоўскі) сцвярджаюць, што на нейкім этапе развіцця ў славян існавала вузялковае пісьмо. На гэтай падставе можна меркаваць, што клубочак –  зматаная нітка з вузялковым пісьмом, якім напісана-растлумачана, як знайсці дарогу. 
Вобразы магічных рэчаў маглі таксама з’яўляцца праз наданне звычайным рэчам магічных функцый ці пераасэнсаванне іх функцый як магічных. Пра гэта таксама пісаў У. Проп: ”Чалавек у меншай ступені заўважае свае намаганні і ў большай – працу прылады. Так атрымліваецца канцэпцыя, што прылада працуе не ад прыкладзеных намаганняў (чым больш дасканалая прылада, тым менш намаганні), а ў выніку ўласцівых ёй чарадзейных якасцей. Атрымліваецца ўяўленне аб прыладзе, працуючай без чалавека, за чалавека” [28,  с.194]. 
У казках  могуць быць паказаны таксама і рэчы, якія сапраўды ўжываліся ў магічных абрадах і рытуалах, шаманскіх і рэлігійных дзеяннях.
ГЛАВА 4. Спецыфіка магічных рэчаў у народнай чарадзейнай казцы ў параўнанні з мастацкай літаратурай

У папярэдняй главе мы разглядалі асаблівасці вобразаў магічных рэчаў, звязаныя з унутранай спецыфікай чарадзейнай казкі як адметнага жанру фальклору. Аснова для разгляду была наступная: у чарадзейнай казцы ёсць пэўныя рысы, на аснове якіх будуецца казачны свет, і асаблівасці, якія адрозніваюць яе ад іншых жанраў фальклору, а сістэма магічных рэчаў як адна з вобразных сістэм казкі нясе ў сабе канкрэтныя прыклады гэтых асаблівасцей. 


Яшчэ адну групу адметнасцей чарадзейнай казкі, звязаную з магічнымі рэчамі, можна вылучыць, калі параўнаць казку з іншымі відамі мастацтва слова, дзе таксама прысутнічаюць магічныя рэчы. Такім матэрыялам для параўнання служаць асобныя жанры мастацкай літаратуры – перш за ўсё літаратурная казка і фэнтэзі. З дапамогай супастаўлення функцыянавання вобразаў магічных рэчаў у гэтых жанрах літаратуры і ў казцы можна высветліць, якімі спецыфічнымі рысамі вызначаюцца казачныя чароўныя рэчы ў параўнанні са сваімі літаратурнымі аналагамі. Зразумела, каб вызначыць асаблівасці нейкай з’явы, трэба яе параўнаць з іншай, у нечым супастаўнай з ёю.


Акрамя таго, магічныя рэчы складаюць рэчыўны свет чарадзейнай казкі, бо іншыя прадметы, акрамя магічных, у ёй, як правіла, не сустракаюцца. Значыць, на гэтай аснове рэчыўны свет казкі, як прыкладу калектыўнай творчасці, можна параўнаць з рэчыўным светам мастацкай літаратуры ў цэлым, як прыкладу індывідуальнай творчасці. Такім чынам, у дадзенай главе мы будзем параўноўваць чарадзейную казку з мастацкай літаратурай па двух параметрах:

1. Рэчыўны свет чарадзейнай казкі ў параўнанні з рэчыўным светам мастацкай літаратуры.

2. Магічныя прадметы чарадзейнай казкі ў параўнанні з магічнымі прадметамі мастацкай літаратуры.

Раздзел 4.1. Спецыфіка рэчыўнага свету чарадзейнай казкі ў параўнанні з рэчыўным светам мастацкай літаратуры

У творах прыгожага пісьменства прысутнічае шмат рэчаў: упамінанне разнастайных рэчаў, апісанне іх, уключэнне ў сюжэт – звычайная з’ява для літаратуры. “Мастацтва выяўляе свет у яго фізічных, канкрэтна-прадметных формах, мастак – сузіральнік рэчаў, носьбіт рэчыўных інтэнцый часу, здольны да іх увасаблення. Ступень прывязанасці да рэчыўнага свету розная – у прозе і паэзіі, у літаратуры розных эпох, у пісьменнікаў разнастайных напрамкаў, але ўласна рэчыўнасць у літаратуры знішчыць нельга” [15, с. 253]. Але ў большасці літаратурных напрамкаў і жанраў гэта звычайныя, немагічныя рэчы. Нават у літаратурнай казцы і фэнтэзі, дзе важную ролю адыгрываюць магічныя рэчы, заўсёды прысутнічаюць таксама і  рэчы звычайныя.


Зусім іншая карціна назіраецца ў народных чарадзейных казках. Тут дзейнічаюць толькі магічныя рэчы. Сустракаюцца адзінкавыя выпадкі ўпамінання рэчаў, якія не выконваюць ніякай магічнай функцыі, але яны настолькі рэдкія, што іх можна лічыць выключэннем, дапаўненнем, унесеным у казкі захавальнікамі і апавядальнікамі казак нядаўніх часоў. Такія выпадкі, па сутнасці, з’яўляюцца парушэннямі законаў жанру, таму што не звязаны з абавязковымі элементамі структуры сюжэта і надаюць свету казкі канкрэтнасць і індывідуалізаванасць. Названая вышэй акалічнасць – наяўнасць у народных чарадзейных казках толькі магічных прадметаў – з’яўляецца важнай асаблівасцю, якая адрознівае рэчыўны свет казкі ад прадметнага свету мастацкай літаратуры.  На базе такой асноўнай агульнай адметнасці можна вылучыць і больш дробныя асаблівасці рэчыўнага свету казкі.


Для параўнання казачных прадметаў з літаратурнымі прывядзём спачатку цытату аб рэчыўным свеце літаратуры: “Характар прадметаарыентаванасці... не менш за слова і раней, чым сюжэт і герой, гаворыць чытачу аб індывідуальнасці аўтара. <...> Мастацкія прадметы – гэта тыя свядомасныя рэаліі, з якіх складаецца апісаны свет літаратурнага твора...” [15, с. 254]

Супаставім з гэтым тэзісам прадметы чарадзейных казак:

1. Казачныя прадметы нічога не гавораць аб індывідуальнасці аўтара, таму што народная казка з’яўляецца жанрам калектыўнай вуснай народнай творчасці. Рэчы ў казках з’яўляюцца кампанентам структуры сюжэта, канкрэтным запаўненнем схемы, паводле якой пабудаваны казкі.

2. Казачныя рэчы не суадносяцца ці толькі часткова суадносяцца з свядомаснымі рэаліямі.

3. Казачныя рэчы характарызуюць не ўвесь свет твора, а толькі адну яго частку – іншасвет (у другім выпадку слова “свет” выкарыстана ў больш вузкім значэнні, азначае не свет твора як сістэму, а наяўнасць у казачнай мадэлі сусвету дзвюх частак – “нашага” свету і іншасвету). Магічныя прадметы дзейнічаюць менавіта ў іншасвеце, апісваюць яго.

Раздзел 4.2. Роля магічнага прадмета ў сюжэце чарадзейнай казкі ў параўнанні з роляй прадметаў у мастацкай літаратуры


Нагадаем яшчэ раз пра ролю, якую адыгрываюць магічныя прадметы ў сюжэце чарадзейнай казкі.  У ёй, як правіла, прысутнічаюць толькі тыя вобразы, дзеянні і г.д., якія маюць значэнне для развіцця сюжэта. Магічныя прадметы, як і большасць пераменных састаўляючых казкі, звязаны з канкрэтнымі праяўленнямі абавязковых структурных элементаў сюжэта, якія У. Проп назваў “функцыямі”. Чароўныя рэчы непасрэдна звязаны па сэнсе з некалькімі з гэтых функцый. Такім чынам, рэчы ў казках з’яўляюцца сюжэтабудаўнічым кампанентам. Калі яны ёсць у казцы (а яны прысутнічаюць у большасці казак), то маюць значэнне для развіцця сюжэта. 


У мастацкай літаратуры сітуацыя іншая. Прадметы ў ёй вельмі рэдка выступаюць у ролі сюжэтабудаўнічых кампанентаў. Адваротныя выпадкі, зразумела, ёсць. Напрыклад, у творах А. Купрына “Гранатавы бранзалет”, А. Чэхава “Шведская запалка”, Б. Палявога “Золата”, А. Куляшова “Сцяг брыгады”, А.Федарэнкі “Шчарбаты талер” аднайменныя рэчы арганізоўваюць вакол сябе дзеянне. Але акрамя іх у творах ёсць  апісанне  і многіх іншых рэчаў (напрыклад, адзення людзей), якія для развіцця сюжэта ніякага значэння не маюць. У вялікай колькасці літаратурных твораў увогуле ўсе рэчы не з’яўляюцца сюжэтабудаўнічымі кампанентамі. 


Літаратурная казка і фэнтэзі займаюць як бы прамежкавае становішча паміж народнай чарадзейнай казкай і іншымі жанрамі  і напрамкамі літаратуры. Яны цесна звязаны з народнай казкай, і таму ў іх таксама дзейнічаюць магічныя рэчы, многія з якіх маюць значэнне для развіцця сюжэта. Але, па-першае, далёка не ўсе рэчы ў гэтых жанрах магічныя. Па-другое, не ўсе магічныя рэчы з’яўляюцца ў іх сюжэтаарганізуючымі. Напрыклад, у казцы Г.Х. Андэрсена “Крэсіва” [1] ёсць магічная рэч – крэсіва (з дапамогай якой можна выклікаць трох чароўных сабак), але ёсць і звычайныя рэчы – залатыя грошы. У казцы С. Аксакава “Пунцовая кветачка” ёсць чароўныя рэчы – пярсцёнак (з дапамогай якога галоўная гераіня пераносіцца ў прасторы) і люстэрка (якое замовіла бацьку прывезці сястра гераіні, – ў  ім яна бачыла сябе вельмі прыгожай). Але калі пярсцёнак мае значэнне для развіцця сюжэта, то люстэрка не мае – сястра магла замовіць бацьку прывезці і якую-небудзь немагічную рэч, сітуацыя ад гэтага не змянілася б. У творы К. С. Льюіса “Леў, чараўніца і адзёжная шафа” [19] ёсць шмат магічных прадметаў, якія выступаюць як сюжэтаарганізуючыя: чароўная палачка (з яе дапамогай чараўніца змагаецца супраць сваіх ворагаў, ператвараючы іх у камень), адзёжная шафа (якая пераносіць герояў у іншае вымярэнне), гаючы бальзам (здольны вылечваць ад хвароб, залечваць раны) і інш. Але ёсць і звычайныя прадметы: адзенне чараўніцы, футры, якія вісяць у шафе, швейная машынка і г.д. Ёсць і магічны прадмет, які не мае значэння для сюжэта, – флейта, іграючы на якой можна ўсыпіць людзей. Але яна ў творы выкарыстана паводле свайго прызначэння не была і, значыць,  сюжэт не развівае. 


Як ужо было сказана вышэй, магічныя рэчы ў народных чарадзейных казках звязаны з пэўнымі абавязковымі кампанентамі структуры казкі. Адсюль вынікаюць некалькі характэрных момантаў з’яўлення чароўных рэчаў у сюжэце. Гэтыя моманты наступныя:

· сутнасць першапачатковай нястачы (казка звычайна пачынаецца тым, што аднаму з персанажаў па нейкай прычыне чагосьці не хапае ў жыцці, і герой ад’язджае з дому, каб гэтую нястачу ліквідаваць. Аб’ектам нястачы часта выступаюць пэўныя магічныя рэчы – маладзільны яблык, каб вярнуць сабе маладосць; жывая вада, каб пазбавіцца ад хваробы; самаграйныя гуслі, каб мець магчымасць слухаць музыку і г. д.);

· атрыманне магічнага сродку. Ім вельмі часта бывае чароўная рэч. Атрымаць яе герой можа рознымі шляхамі (гл. класіфікацыю магічных рэчаў паводле крыніцы атрымання). Напрыклад, герой знаходзіць на дарозе дзіравую шкатулачку; хітрасцю здабывае ў чарцей дыван-самалёт і капялюш-невідзімку; абменьвае ў купцоў іншы прадмет на крэмень і мысат і г.д. З’яўленне ў героя магічнага прадмета таксама непасрэдна звязана з другой функцыяй дарыльшчыка (паводле У.Пропа). Напрыклад, у якасці платы за службу чараўнік дае герою дзіравы кашалёк; Баба-Юга дорыць герою клубочак; лятучы стары аддае пузырок.

· перамога над ворагам. Вельмі часта герой здзяйсняе яе з дапамогай магічнай рэчы. Для прыкладу: герой перастаўляе месцамі бочкі з моцнай і слабой вадой, сам п’е моцную, ворагу застаецца слабая, і герой з лёгкасцю яго перамагае. З дапамогай шашкі-самарубкі герой перамагае войска ворага. Выкарыстаўшы чароўную хустачку, герой стварае мора, у якім тоне вораг, што гоніцца за ім.

· ліквідацыя першапачатковай нястачы.

· новы віток сюжэта. Часам у казках герой перамог ворага, здабыў чароўную рэч, але па дарозе дадому якія-небудзь ілжэгероі адбіраюць у яго гэтую рэч. Такім чынам, магічны прадмет становіцца падставай для далейшага развіцця сюжэта, новага яго вітка.

Выкарыстанне магічных прадметаў у народных казках, па большай частцы, не выходзіць за рамкі названых вышэй сюжэтных момантаў. А ў мастацкай літаратуры прадметы могуць выкарыстоўвацца і згадвацца, калі заўгодна, без абмежаванняў.
Раздзел 4.3. Рэчыўны свет чарадзейнай казкі як сістэма

Рэчыўны свет чарадзейнай казкі складае сістэму, у той час як рэчыўны свет мастацкай літаратуры ў цэлым і кожнага твора паасобку такой сістэмы, як у казцы, не ўтварае. Гэтае сцвярджэнне грунтуецца на наступных палажэннях:

· у народнай чарадзейнай казцы прысутнічаюць, як правіла, толькі магічныя рэчы;

· у мастацкай літаратуры прысутнічаюць не толькі магічныя рэчы, але і звычайныя, ці толькі звычайныя;

· усе магічныя рэчы адносяцца да адной сферы дзейнасці ці сістэмы ведаў – магіі;

· звычайныя прадметы нельга ўсе разам аднесці да якой-небудзь адной сферы дзейнасці ці сістэмы ведаў.

У выніку атрымліваецца, што ўсе прадметы пэўнага твора мастацкай літаратуры, а тым больш усе прадметы ўсёй мастацкай літаратуры ў цэлым, нельга аднесці да адной сферы дзейнасці, а значыць скласці ў сістэму. У той час, як усе прадметы ўсіх чарадзейных казак можна аднесці да адной сферы дзейнасці ці сістэмы ведаў – магіі, а значыць, іх магчыма разглядаць як адзіную сістэму. Такім чынам, рэчыўны свет чарадзейнай казкі складае больш строгую і правільную сістэму, чым рэчыўны свет мастацкай літаратуры.

Раздзел 4.4. Адсутнасць апісання знешняга выгляду прадмета як адметная рыса чарадзейнай казкі
Яркай асаблівасцю магічных рэчаў у чарадзейнай казцы з’яўляецца адсутнасць у тэксце апісання іх знешняга выгляду. Гэта адпавядае агульнай схематычнасці і цьмянасці вобразаў, характэрных для чарадзейнай казкі.  Адсутнасць апісання знешняга выгляду магічнай рэчы робіць немагчымым яе ідэнтэфікацыю, суаднясенне з рэальным прадметам – аналагам магічнай рэчы па назве. Атрымліваецца, што якраз назва – гэта часам адзінае, што суадносіць чароўную рэч і звычайную.

У прыгожым пісьменстве назіраецца іншая сітуацыя. У рэалістычнай літаратуры  пад рэчамі, названымі пэўнымі назвамі, разумеюцца адпаведныя рэальныя прадметы. Таму апісанне знешняга выгляду прадметаў тут не з’яўляецца неабходным і выкарыстоўваецца часта толькі для таго, каб вылучыць пэўную рэч з класу падобных. У нерэалістычнай літаратуры, з апорай на фантастыку, рэчы, суадносныя па назвах са звычайнымі, могуць мець у выглядзе нешта незвычайнае. Асаблівасцю мастацкай літаратуры ў параўнанні з народнай казкай з’яўляецца тое, што ў ёй знешні выгляд незвычайных рэчаў амаль заўсёды апісваецца. Акрамя таго, у літаратуры бывае так, што незвычайныя рэчы названы незвычайнымі назвамі, спецыяльна прыдуманымі для іх словамі, а выгляд  і функцыі пэўнай рэчы даюцца ў творы апісальна. Напрыклад, у цыкле Р. Джордана “Кола часу” [10, 11] ёсць шмат магічных рэчаў, і для многіх з іх падабраны спецыяльныя назвы: напрыклад, “ангрыял” – рэч, якая дазваляе любому, хто здольны кіраваць магічнай сілай, управіцца з большай колькасцю сілы, чым ён здольны зрабіць без чужой дапамогі.

Апісанні знешняга выгляду рэчаў у літаратуры могуць быць як кароткімі, так і разгорнутымі. У казках жа яны адсутнічаюць цалкам. 

1. Прыклады з народных казак:

· платочак і карты: Развітаўся з маткаю, з малодшым братам, дае яму платочак і карты і кажа: “Калі карты будуць тасавацца, знай, што я жывы, калі на платочку з’явіцца кроў, лічы мяне мёртвым” (І, с.35);

· люстэрка і палка: Тым часам каралевіч яшчэ перад гэтым узяў у караліхі люсцерка, а ў караля палку (ІІ, с.116);

· сякерка: Сякерка пастроіла за суткі дом (ІІ, с.64).

2. Прыклады з мастацкай літаратуры (НФ і фэнтэзі):

· люстэрка: ...Насупраць у куце вісела вялікае мутнае люстра ў аблезлай раме (А. і Б. Стругацкія “Панядзелак пачынаецца ў суботу”) [35, c. 15]; 
· шкатулкі: На роўнай гранітнай паверхні пліты стаялі дзве шкатулкі Одэна. Адна, упрыгожаная каштоўнымі каменнямі, – дакладная копія той, што была ў Рычарда. Другая – чорная, як начны камень. Здавалася, ніводзін прамень света не адбіваецца на яе паверхні (Т.Гудкайнд “Першае правіла чараўніка”, т.2) [9, c. 332]; 

· меч: Доўгі вузкі клінок белага з блакітным адценнем метала; доўгая ручка, аднолькава зручная як для адной, так і для дзвюх рук, трошкі выгнутая крыжавіна, поўная адсутнасць упрыгажэнняў – яму яны і не былі патрэбны. Воблік, форма, дызайн меча былі настолькі цудоўныя, што я замер ў нямым захапленні ( А. Бялянін “Меч Без Імя”) [4, c.9].

Раздзел 4.5. Асаблівасці характарыстык і чытацкага ўспрымання магічных прадметаў у казках і прадметаў у мастацкай літаратуры
У мастацкай літаратуры ўсе прадметы – звычайныя і магічныя – маюць вызначаныя знешнія і функцыянальныя прыкметы; у сістэме дадзенага твора яны мысляцца як аб’екты акрэсленыя, з дакладна выяўленымі знешнімі прыкметамі, якія  можна  альбо супаставіць з рэальнымі прадметамі, альбо настолькі дакладна апісаныя, што чытач можа дастаткова ясна ўявіць іх у сукупнасці канкрэтных прыкмет. 


У народных чарадзейных казках прадметы –  зусім схематычныя, пазбаўленыя дакладнасці і вызначанасці вобразы, якія невядома як выглядаюць (незразумела, ці магчыма супаставіць іх па знешніх прыкметах з рэальнымі прадметамі, а калі немагчыма, то чаму гэтыя рэчы так названы). 

З-за гэтага чытач не здольны дакладна ўявіць сабе казачныя магічныя рэчы ва ўсёй сукупнасці іх прыкмет (асабліва знешніх), у той час як у літаратуры чытач, як правіла, можа ўявіць сабе дастаткова выразна вобраз прадмета. Такім чынам:

- вобраз рэчы ў мастацкай літаратуры дакладны і індывідуалізаваны;

- вобраз рэчы ў народнай казцы – невыразны і схематычны (гэта нейкае дадзенае, якое выконвае пэўную функцыю).


Наконт большасці магічных рэчаў у чарадзейных казках мы  не можам ведаць, ці правільна мы іх сабе ўяўляем, ці яны ў казцы мысліліся зусім не такімі, ці ўвогуле ніяк не мысліліся аўтарамі і казачнікамі. Можна нават падабраць прыклады казачных рэчаў, якія практычна зусім немагчыма  ўявіць:

· грэбень і шчотка – у казках пад гэтымі назвамі маглі мецца на ўвазе як прылады працы, так і часткі цела жывёл, таму мы не можам ведаць, як трэба сабе ўяўляць гэтыя прадметы;

· жалезны хлеб – цалкам незразумела, як хлеб можа быць жалезным і як ён пры гэтым павінен выглядаць.

Раздзел 4.6. Прычыны разнастайнасці магічных прадметаў у народных казках і ў літаратуры

Як мы ўжо казалі, магічных прадметаў у казках вялікае мноства і яны вельмі разнастайныя па сваёй суаднесенасці з рэальнымі прадметамі (гл. прадметна-тэматычную класіфікацыю) і па функцыях (гл. функцыянальную класіфікацыю). У мастацкай літаратуры (зразумела, у тых жанрах, дзе могуць быць магічныя рэчы, напрыклад, у літаратурнай казцы, гатычным рамане, фэнтэзі, містыцы і інш.) магічных рэчаў таксама шмат і яны таксама вельмі разнастайныя. Але ці аднолькавыя прычыны гэтай разнастайнасці ў фальклоры і ў літаратуры? 

Мы прытрымліваемся тэзіса, што чарадзейныя казкі ўзнікалі не стыхійна, а ствараліся спецыяльна, з нейкай мэтай пэўнымі людзьмі (прафесійнымі казачнікамі ці нават жрацамі). Таму  можна меркаваць, што разнастайныя магічныя рэчы і іншыя вобразы выкарыстоўваліся ў казках не выпадкова, а з пэўнай мэтай, і што ўсе магічныя прадметы  ва ўсіх казках можна разглядаць як сістэму, прызваную нешта выявіць. Такім чынам, на нашу думку, прычына разнастайнасці магічных прадметаў у казках наступная:

· разнастайнасць магічных рэчаў у казках – спосаб характарыстыкі іншасвету, у якім прысутнічаюць, функцыянуюць падобныя рэчы. Гэта характарыстыка свету ва ўсім незвычайнага, намёк на тое, што ў ім усе прадметы магічныя (ці на тое, што там любы прадмет можа быць магічным);

У мастацкай жа літаратуры прычыны разнастайнасці магічных рэчаў іншыя:

- разнастайнасць, неардынарнасць магічных рэчаў – спосаб падкрэсліць аўтарскую індывідуальнасць пісьменніка, яго асабістую фантазію, незалежнасць ад іншых пісьменнікаў і твораў;

- розныя і нетыповыя чароўныя рэчы выкарыстоўваюцца ў літаратуры для займальнасці, як сродак зацікавіць чытача;

- разнастайнасць магічных прадметаў у мастацкай літаратуры, у прыватнасці ў фэнтэзі, можа залежыць ад канкрэтнага сюжэта. Напрыклад, у рамане Дж.Р.Р. Толкіена “Уладар пярсцёнкаў” [38]  дзве групы рэчаў: рэчы добрыя (што належаць “светлым” сілам – тры эльфійскіх пярсцёнка, фіал Галадрыелі, чароўныя ззяючыя пры набліжэнні ворагаў мячы і г.д.) і рэчы злыя (якія належаць сілам цемры – Пярсцёнак Усеўладдзя, Моргульскі клінок, палантыр, што падпарадкаваў Чорны Ўладар). Гэтыя дзве зусім розныя групы рэчаў характарызуюць два варожыя лагеры, тым самым падтрымліваючы агульную канву сюжэта.

Раздзел 4.7. Спецыфіка прызначэння, мэты магічных прадметаў у казках

Як бачна з мэтавай класіфікацыі, прызначэнне магічных рэчаў у народных казках бывае розным. Але найбольш частае з іх – дапамагаць герою, забяспечыць  яго перамогу. Гэтая мэта, так бы мовіць, лідыруе з вялікім адрывам ад іншых. А вось у літаратурных казках і фэнтэзі рэчы часта дапамагаюць герою, але якраз зусім нячаста з’яўляюцца прычынай яго перамогі. У фальклорных казках герой, напрыклад, з дапамогай пярсцёнка застаецца жывым пры купанні ў кіпні, робіцца прыгожым і, такім чынам, перамагае. Ці перамагае з дапамогай мундзіра, які павялічвае яго фізічную моц. Ці забівае ўсіх ворагаў шашкай-самарубкай і, такім чынам, завяршае сваю місію. І такіх прыкладаў вельмі шмат. У літаратуры ж часам нават тыя рэчы, якія стаяць у цэнтры сюжэта, маюць сюжэтабудаўнічую функцыю, – перамогі герою не забяспечваюць. Ва “Уладары Пярсцёнкаў” Дж.Р.Р. Толкіена [38] магічная рэч, вобраз якой пакладзены ў аснову ўсяго сюжэта, – Пярсцёнак Усеўладдзя – увогуле не можа быць выкарыстаны галоўным героем, не можа прынесці яму карысці, а калі б герой з яго дапамогай паспрабаваў перамагці ворага, гэта было б самае горшае, што магло здарыцца. У “Першым правіле чараўніка” Т. Гудкайнда з цыклу “Меч ісціны” [9] аднаймённы меч іграе вельмі значную ролю ў сюжэце, але, тым ні менш, галоўную перамогу герой атрымлівае без яго дапамогі. У казцы Г.Х. Андэрсена “Русалачка” [1] нож, якім гераіні трэба было забіць прынца, каб вярнуць сабе русальчын воблік, мог бы забяспечыць ёй перамогу, але яна яго не выкарыстала. У казцы А. Волкава “Урфін Джус і яго драўляныя салдаты” [7] Урфін Джус валодае магічным рэчывам, якое арганізоўвае ўвесь сюжэт твора, але перамагчы з дапамогай гэтага рэчыва яму не ўдаецца.


Яшчэ адной адметнай рысай фальклорнай казкі, звязанай з прызначэннем магічных рэчаў у ёй, з’яўляецца амаль поўная адсутнасць рэчаў, якія толькі перашкаджаюць герою, ці такіх, якія герой не можа выкарыстаць. Абсалютная большасць рэчаў у казцы  якраз можа быць выкарыстана героем. Тыя рэчы, якія шкодзяць герою, калі належаць яго ворагу, могуць быць захоплены героем і тады ўсё роўна пачынаюць яму дапамагаць. Па сутнасці, ва ўсіх прааналізаваных намі беларускіх чарадзейных казках мы знайшлі толькі тры рэчы, якія герой не можа выкарыстаць – гэта дзверы, якія заўсёды перашкаджаюць герою, кніга чараўніка і ступа, качарга, памяло Бабы-Югі, якія заўсёды выкарыстоўваюцца толькі ворагамі героя і не могуць быць выкарыстаны самім героем (ці дакладней – няма казак з выпадкамі выкарыстання іх героем). У мастацкай літаратуры, зноў жа, назіраецца іншая сітуацыя. У ёй рэчаў, якія толькі шкодзяць герою і такіх, якія ён не можа выкарыстаць, вельмі шмат. Падобныя рэчы ў народных казках і літаратуры суадносяцца паводле прынцыпу “рэдкі выпадак, выключэнне з правіла – звычайная, частая сіуацыя”. Прывядзём прыклады такіх рэчаў у мастацкай літаратуры:

· Кніга Вогненных Старонак з аднаіменнай аповесці М. Фрая [41]  падменьвае рэальнасць таго, хто яе чытае, сваёй, даводзіць свой аповед да смерці чытача, прычым той сапраўды памірае. Паўплываць на гэтую рэч герой ніяк не можа, наадварот – яна ўплывае на яго;

· Са’ангрыалы –  цэлы цыкл магічных прадметаў з цыкла Р. Джордана “Кола часу” [10,11].  Асаблівасць іх у тым, што адны з іх могуць быць выкарыстаны толькі мужчынамі, а другія – толькі жанчынамі;

· Камень Слёз з рамана Т. Гудкайнда “Другое правіла чараўніка” [8]. Гэты камень з’яўляецца адной з магічных пячатак, што трымаюць у зняволенні злое боства падземнага свету. Калі б герой выкарыстаў Камень Слёз у сваіх мэтах, ён бы вызваліў гэтае боства;

· Чарадзейная вада, якая ператварае ўсё ў золата і выклікае ў людзей, што знаходзяцца побач з ёю, гнеў і нянавісць да іншых людзей (аповесць К.С. Льюіса “Пакарыцель світанку”, альбо Плаванне на край свету” [21]). Не можа быць выкарыстана з-за яе функцый.

Раздзел 4.8. Прынцыпы суадносінаў функцый і характарыстык магічных прадметаў у казках і  ў мастацкай літаратуры

У фальклорных чарадзейных казках і ў літаратуры сустракаецца шмат магічных прадметаў, якія супадаюць па сваіх назвах. Некаторыя з гэтых прадметаў па сваіх функцыях і некаторых іншых характарыстыках (напрыклад, частотнасці выкарыстання) могуць быць падобныя ў казках і ў літаратуры амаль цалкам ці часткова, а могуць быць зусім не падобныя. Такім чынам, мы маем магчымасць вылучыць тры прынцыпы суадносінаў казачных і літаратурных чароўных рэчаў з аднолькавымі назвамі:

1. Супадзенне большасці функцый і характарыстык:

- люстэрка – даволі часта сустракаецца як у казках, так і ў літаратуры, і ўсюды мае часцей за ўсё інфарматыўную функцыю. Напрыклад, у казцы “Любошчы” у героя ёсць люстэрка, з дапамогай якога ён можа бачыць усё, што пажадае. У казцы А. Пушкіна “Аб мёртвай царэўне і сямі асілках” [30] злая каралева мае люстэрка, якое  паведамляе ёй, хто ў дадзены момант з’яўляецца самай прыгожай жанчынай у свеце. У рамане братоў А. і Б. Стругацкіх “Панядзелак пачынаецца ў суботу” [35] сустракаем люстэрка, якое чалавечым голасам распавядае пра самыя розныя падзеі.

- меч (і падобная да яго зброя: шашка, шабля і г.д.) – вельмі часта выкарыстоўваецца ў казках і ў літаратуры. У большасці выпадкаў мае дэструктыўную функцыю. У чарадзейнай казцы “Гора і бяда” герой здабывае шаблю, з дапамогай якой можна пасекчы незлічоную колькасць ворагаў. У рамане Г.Л. Олдзі “Паўстаўшыя з раю” [23] толькі Меч-якога-няма здольны знішчыць Звер-кнігу. У творы А. Беляніна “Меч Без Імя” [4] дзейнічае чароўны меч, што робіць свайго гаспадара добрым ваяром, дапамагае яму біцца з ворагамі.

2. Частковае (рэдкае) супадзенне функцый і характарыстык. Прыклады:

- калода карт – надзвычай рэдка сустракаецца як ў казках, так і ў літаратуры. Выконвае: у казках інфарматыўную функцыю з адценнем дапамогі (дазваляе братам героя ведаць, жывы ён ці не, – калі карты тасуюцца, то жывы), у літаратуры інфарматыўную з адценнем функцыі зносін (у цыкле раманаў Р. Жэлязны “Хронікі Амбера” [14] магічная калода карт дазваляе членам адной сям’і размаўляць паміж сабой на вялікай адлегласці і, такім чынам, ведаць, што адбываецца з родзічамі).

3. Несупадзенне функцый і характарыстык. Напрыклад:

- палка – у  фальклорных казках сустракаецца рэдка, мае не зусім зразумелую функцыю (локусную? крэатыўную? тэлепартацыі? дапамогі?) – пры стуканні ёю аб зямлю з’яўляецца чароўны памочнік. У літаратуры ж дастаткова часта сустракаецца “чарадзейная палачка” – шматфункцыянальны магічны прадмет для здзяйснення шырокага кола магічных маніпуляцый. І толькі чароўных памочнікаў яны не выклікаюць. Чарадзейныя палачкі ёсць, напрыклад, у аповесці М. Носава “Незнайка ў Сонечным горадзе”, К.С.Льюіса “Леў, чараўніца і адзёжная шафа” [19], у рамане братоў А. і Б. Стругацкіх “Панядзелак пачынаецца ў суботу” [35], у цыкле раманаў Дж. К.Ролінг пра Гары Потэра [32, 33].

Раздзел 4.9. Спецыфіка класіфікацыі магічных прадметаў народных казак у параўнанні з магічнымі рэчамі літаратурнымі 


Грунтуючыся на прыведзенай намі вышэй класіфікацыі магічных рэчаў у чарадзейных казках, мы маем магчымасць прасачыць, якім чынам казачныя магічныя рэчы суадносяцца па гэтых параметрах з літаратурнымі, ці маюць магічныя прадметы народных казак асаблівасці ў класіфікацыі ў параўнанні з прадметамі мастацкай літаратуры. Мы высветлілі, што адметныя рысы ёсць у функцыянальнай і экзаморфнай класіфікацыях. Гэтыя рысы, на нашу думку, таксама пэўным чынам звязаны з агульнай адметнасцю чарадзейнай казкі як жанру, менавіта – з разгледжанымі намі вышэй сімвалізмам ў сістэме функцый магічных рэчаў і з адсутнасцю апісання іх знешняга вобліку.

1. Асаблівасці функцыянальнай класіфікацыі магічных прадметаў чарадзейных казак у параўнанні з літаратурнымі магічнымі прадметамі. На нашу думку, як ужо гаварылася раней, функцыі магічных рэчаў звязаны, відавочна, з самымі важнымі з’явамі і працэсамі ў існаванні свету і жыцці людзей. У літаратуры таксама сустракаюцца рэчы з гэтымі функцыямі, напрыклад: чароўны напой, піражок і грыб з функцыяй трансфігурацыі ў “Алісе ў краіне цудаў” Л. Кэрала [18], пальчаткі Лонлі-Локлі з дэструктыўнай функцыяй у цыкле “Лабірынты Ехо” М. Фрая [41-44], стол (на якім сама сабою з’яўлялася ежа) з крэатыўнай функцыяй у аповесці “Пакарыцель світанку”, альбо Плаванне на край свету” К.С. Льюіса [21], бутэлька (у якой сядзіць джын) з локуснай функцыяй у рамане  “Панядзелак пачынаецца ў суботу” братоў А. і Б. Стругацкіх [35], шкатулка Граві з гіпнатычнай функцыяй у аповесці М.Фрая “Салодкія мроі Граві” [44], мячы Оркрыст і Гламдрынг з інфарматыўнай функцыяй (даюць інфармацыю аб набліжэнні ворагаў) у рамне “Хобіт” Дж.Р.Р. Толкіена [39], мётлы з транспартацыйнай функцыяй у цыкле раманаў Дж.К. Ролінг пра Гары Потэра [32, 33], Ай’дам (прадмет, з дапамогай якога можна кіраваць чараўніцай, трымаць яе ў палоне) у цыкле раманаў Р. Джордана “Кола часу” [10, 11]. Хранатопаметрычная і геданістычная функцыі ў літаратурных магічных рэчаў, магчыма, адсутнічаюць (мы не знайшлі ніводнага прыклада). Акрамя таго, у літаратуры ў рэчаў прысутнічаюць функцыі, якіх няма ў казках. Звернем увагу на тое, што гэтыя дадатковыя функцыі з’яўляюцца або больш вузкімі ў параўнанні з казачнымі (не звязанымі з вызначальнымі працэсамі ў свеце і жыцці чалавека), або, так бы мовіць, фантастычнымі, не звязанымі з рэальнымі працэсамі, якія пацверджаны навукай як магчымыя і ажыццявімыя насамрэч. Такім чынам, ёсць дзве групы функцый магічных рэчаў у літаратуры, якія адсутнічаюць у фальклорных казках:

а) Функцыі, не звязаныя з жыццёва важнымі працэсамі ў існаванні свету і жыцці чалавека. Напрыклад:

- функцыя выканання жаданняў чалавека: Йонохская пячатка з аповесці М.Фрая “Ціхі горад” [43], люстэрка “Еннадаж” з рамана Дж.К. Ролінг “Гары Потэр і філософскі камень” [33];

- функцыя аховы: Маўклівыя Назіральнікі (функцыя аховы горада ад пранікнення ў яго ворагаў) з “Уладара пярсцёнкаў” Дж.Р.Р. Толкіена [38], завушніцы Карны (ахоўвалі яго ад спроб кіраваць яго свядомасцю) з рамана “Ідзі куды хочаш” Г.Л. Олдзі [24];

- функцыя дапамогі: ангрыялы (магічныя рэчы, якія дазваляюць чараўніку кіраваць большай колькасцю магічнай сілы, чым ён здольны без іх) з цыкла Р. Джордана “Кола часу” [10, 11], ражок (заклікае на дапамогу да таго, хто ў яго трубіць) з аповесці “Леў, чараўніца і адзёжная шафа” К.С.Льюіса [19];

- функцыя пакарання: сільмарылы (абжыгаюць рукі тым, хто хоча атрымаць іх з дрэннымі намерамі) з рамана “Сільмарыліон” Дж.Р.Р.Толкіена [37];

- функцыя розыгрышу: парашок для розыгрышаў (пазбаўляў чараўнікоў іх магічных здольнасцей) з рамана Р. Аспрына “Яшчэ адзін неверагодны міф” [2]; цукеркі для розыгрышаў з цыкла раманаў Дж.К. Ролінг пра Гары Потэра [32, 33].

б) Фантастычныя функцыі, не звязаныя з рэальнымі з’явамі і працэсамі:

- функцыя ўсеўладдзя – рэчы, якія могуць даць свайму гаспадару ўладу над цэлым светам: Пярсцёнак Усеўладдзя (Дж.Р.Р. Толкіен “Уладар Пярсцёнкаў”) [38], тры шкатулкі Одэна (Т. Гудкайнд “Першае правіла чараўніка”) [9];

- метэаралагічная функцыя – функцыя кіравання надвор’ем: палкі (Р.Аспрын “Яшчэ адзін неверагодны міф”) [2], Судны Камень (Р.Жэлязны “Хронікі Амбера”) [14];

- функцыя пасрэдніцтва – звязвае чалавека з богам, чалавека з яго разумным, адушаўлёным мечом: амулет Мішакаль (М. Уэйс, Т. Хікмэн “Драконы Асенніх Прыцемкаў”) [40], рука Аль-Мутанабі (Г.Л. Олді “Шлях мяча”) [25];

- функцыя тэлепартацыі – імгненны магічны перанос з аднаго месца ў другое, з аднаго свету ў другі (дарэчы, гэтая функцыя ў літаратуры фэнтэзі вельмі распаўсюджаная, у той час як блізкая да яе транспартацыйная сустракаецца рэдка): партальныя камяні (Р.Джордан “Кола часу”) [10, 11], Дзверы (Г.Л. Олді “Прыцемкі свету”) [25], гадзіннік (П. Бігл “Апошні едынарог”) [5], пярсцёнкі (К.С. Льюіс “Пляменнік чараўніка”) [20], адзёжная шафа (К.С.Льюіс “Леў, чараўніца і адзёжная шафа”) [19], І-скакун (Р.Аспрын “Яшчэ адзін неверагодны міф”) [2];

- шматфункцыянальнасць – з’ява, калі адзін прадмет можа выконваць самыя разнастайныя функцыі, дапамагаць чараўніку рабіць любыя магічныя дзеянні: чарадзейныя палачкі (Дж.К. Ролінг “Гары Потэр”) [32, 33], посах мага (М. Уэйс, Т. Хікмэн “Dragonlance”) [40].

2. Экзаморфная класіфікацыя казачных чароўных прадметаў, яе адметнасць. Гэты прынцып класіфікацыі ў літаратуры немагчымы. У народных чарадзейных казках знешнім прыкметам магічнасці надаецца зусім іншы сэнс і статус. Прадметы ў казках толькі магічныя, знешні воблік іх ніколі не апісаны, а толькі часам даецца – як бы да слова, паміж іншым – прыкмета магічнасці, каб падкрэсліць, што гэты прадмет – магічны (у яблыкаў, якія надзяляюць вялікай фізічнай моцай – чорны колер; спецыяльнае сядло, якім можна сядлаць чароўнага каня – іржавае і г.д.). У літаратуры ж амаль заўсёды прысутнічае апісанне магічнай рэчы. Акрамя таго, там заўсёды спецыяльна патлумачваецца, што дадзены прадмет – магічны, каб аддзяліць яго ад звычайных. Таму наяўнасць ці адсутнасць у літаратурных магічных рэчаў у знешнім вобліку прыкмет магічнасці мае зусім іншае значэнне, чым у казачных прадметаў. Таму і экзаморфная класіфікацыя ў літаратуры (калі яе ўвогуле магчыма правесці, мы гэтага не спрабавалі) мела б зусім іншы сэнс, чым падобная класіфікацыя казачных прадметаў.

Раздзел 4.10. Асаблівасці функцыянавання комплексаў магічных рэчаў у казках і ў літаратуры

Як у фальклорных чарадзейных казках, так і ў мастацкай літаратуры сустракаюцца комлексы магічных рэчаў – некалькі рэчаў, якія дзейнічаюць разам, у суладдзі, маюць адзіную мэту дзеяння, выкарыстоўваюцца разам і адначасова. Але падобныя комплексы ў казках і ў літаратуры адрозніваюцца асаблівасцямі свайго функцыянавання.


У народных казках такія комплексы чароўных рэчаў маюць не толькі адзіную мэту дзеяння, але і адну функцыю. Яны цалкам неаддзеленыя адна ад адной, фактычна з’яўляюцца аналагам адной асобнай рэчы. Напрыклад, тапарок і малаток – разам будуюць карабель. Гэтыя рэчы маюць адзіную мэту дзеяння (пабудова карабля) і аднолькавую функцыю (крэатыўную). 


У літаратуры комплексы магічных рэчаў таксама маюць адзіную мэту дзеяння, але пры гэтым кожная рэч, якая ўваходзіць у пэўны комплекс, надзелена сваёй, асобнай функцыяй. Комплексы рэчаў у літаратурных творах як бы дапаўняюць адна адну ў дасягненні адзінай мэты. Напрыклад, комплекс магічных рэчаў, які складаецца з трох шкатулак Одэна і Кнігі Злічаных Ценяў (Т. Гудкайнд “Першае правіла чараўніка”) [9], мае адну мэту – зрабіць чалавека, які праявіць сабе вартым гэтага, уладаром свету (а калі не варты, забіць яго ці знішчыць увесь свет). Але шкатулкі Одэна маюць функцыю адчыняць праход у іншасвет ці надаваць чараўніку моц, а Кніга Злічаных Ценяў выконвае пры іх інфарматыўную і валюнтатыўную функцыі (захоўвае інфармацыю пра тое, як правільна адчыняць шкатулкі  і як кантраліраваць гэты працэс).
ЧАСТКА ІІІ. ФАРМАЛЬНАЯ (МОЎНАЯ) АДМЕТНАСЦЬ ЧАРАДЗЕЙНАЙ КАЗКІ

ГЛАВА 5. Лексіка-семантычныя асаблівасці мовы жанру чарадзейнай казкі
Лексіка-семантычныя асаблівасці лексем са значэннем магічнай рэчы ў кантэксце мовы чарадзейных казак тычацца як лексічных значэнняў саміх гэтых лексем, так і разнастайных семантычных сувязей у сістэме назваў магічных рэчаў. Назвы магічных рэчаў ва ўнутрыказачнай моўнай прасторы сапраўды складаюць пэўную сістэму, таму што ўсе дадзеныя лексемы ўваходзяць у адну лексіка-семантычную групу з агульным значэннем “магічная рэч”. Гэтае агульнае значэнне можна прыкладна сфармуляваць наступным чынам: магічная рэч – гэта рэч, якая выконвае магічныя функцыі і з’яўляецца састаўным элементам сюжэтнай мадэлі чарадзейных казак. 

Пераходзячы да разгляду канкрэтных асаблівасцей у сістэме лексем са значэннем магічных рэчаў (полісеміі, сінаніміі, антаніміі і інш.), трэба найперш адзначыць, што згаданыя назоўнікі маюць умоўны дэнатат. Сапраўды, невядома, якія рэальныя гістарычныя з’явы стаялі за вобразамі магічных рэчаў у казках і ці прысутнічае там звыклая для нас  рэальнасць увогуле. У сувязі з гэтым, нават і ў кантэксце самой казачнай прасторы, цяжка пэўна сказаць, як выглядаюць, якую форму маюць магічныя рэчы. Бо калі такія рэчы былі на самай справе, невядома, ці выглядалі яны падобна да сапраўдных сталоў, ботаў, капелюшоў, ці іх так назвалі ў казках, каб было больш зразумела. А калі яны ў рэальнасці не існавалі, то пра іх канкрэтную матэрыяльную форму  ўвогуле нельга гаварыць (дарэчы, і апісання яе ў казках, як правіла, няма). Такім чынам, паколькі дэнатат  назоўнікаў умоўны, то і для полісемічных, сінанімічных, антанімічных сувязяў, у якія гэтыя назоўнікі ўключаюцца, трэба ўвесці ўдакладненне “ўмоўныя”.

Раздзел 5.1. Полісемія і аманімія ў сістэме назоўнікаў са значэннем магічнай рэчы
Назоўнікі са значэннем магічнай рэчы могуць уступаць у дваякія полісемічныя адносіны:

1. З адпаведнымі лексемамі ў іх літаратурным значэнні –  казачна-літаратурная умоўная полісемія;

2. Паміж сабою –  унутрыказачная ўмоўная полісемія.

     Мы не можам з поўнай упэўненасцю сказаць, чым у абодвух выпадках  з’яўляюцца ўзятыя для аналізу словы – полісемантамі ці амонімамі. Гэта абумоўлена згаданай вышэй падставай – менавіта  незразумеласцю таго, які знешні выгляд маюць казачныя рэчы. Справа ў тым, што ў казках некалькі рэчаў могуць выконваць зусім розныя функцыі, але мець пры гэтым аднолькавую назву. Напрыклад, назоўнік “яблык”. У казках згадваецца як быццам шэсць іх “гатункаў”: адны вяртаюць жыццё (Але пасаветавалі мне, што там і там такая гара, і стаіць на той гары яблына, і на той яблыні ёсць яблычка і жывушчае, як хто памрэ, дак аджывіць...(ІІ, с.175)); другія – маладосць (Адзін яблык аджывіць, другі адмалодзіць (ІІ, с.175)); трэція надаюць герою надзвычайную фізічную моц (Калі салдат з’еў трэці яблык, чалавек пытаецца: “Ну, а зараз як адчуваеш сябе?” Салдат кажа: “Цяпер каб мне ўзяцца адной рукой за зямлю, а другой за неба – дык усё дагары перавярнуў бы (ІІ, с.536)); чацвёртыя вырошчваюць рогі на галовах у людзей, якія іх з’ядаюць (З’еў салдат адно яблыка – з’явіліся ў яго рогі... (ІІ, с.194)); пятыя тыя ж  рогі знішчаюць (...з’еў яблыка другога гатунку – рогі адпалі, і стаў ён прыгажэйшы, чым быў (ІІ, с.194)); шостыя вылечваюць ад хвароб (Мне снілася: за трыдзевяць зямель ёсць закляты сад, у том саду сядзіць крулеўна; мне з тае яблыні даставіць яблак, то я буду здарова (ІІ, с.168)). Функцыі, як бачым, зусім розныя, але ўсе  рэчы абазначаюцца назоўнікам “яблык”. Калі мяркуецца, што яны на самай справе ў казках павінны выглядаць як яблыкі, то атрымліваецца, што  назоўнікі маюць у значэннях адну аднолькавую сему – “рэч у выглядзе яблыка” – і адрозныя семы, якія характарызуюць адпаведныя функцыі. Тады  назоўнікі з назвай “яблык” у казачным моўным кантэксце з’яўляюцца полісемічнымі словамі. Але, з другога боку, паколькі дэнатат іх умоўны і знешні выгляд дакладна не вызначаны, то атрымліваецца, што нічога падобнага ў іх значэннях няма, і тады гэта ўмоўныя амонімы.

Далей: усе без выключэння словы – назвы магічных рэчаў – з’яўляюцца ў адносінах да адпаведных слоў з літаратурнымі значэннямі таксама ўмоўнымі – ці то амонімамі, ці то полісемантамі. Пры гэтым казачнае значэнне можа страчваць сувязь з агульнапрынятым значэннем у рознай ступені (што яшчэ залежыць і ад таго, колькі значэнняў мае адпаведная лексема ў літаратурнай мове). Разгледзім, напрыклад, назоўнікі  грабёнка і шчотка. У літаратурнай мове назоўнік грабёнка мае значэнні: “1. Пласцінка з радам зубоў для расчэсвання валасоў; 2. Мясісты нарост на галаве некаторых птушак”. Назоўнік шчотка мае значэнні: “1. Прыстасаванне для чысткі, мыцця, змятання чаго-небудзь у выглядзе плоскай калодачкі з густа насаджаным на яе шчаціннем; 2. У коней: частка нагі над капытом і пучок валасоў на гэтым месцы”. Казачнымі ж значэннямі гэтых назоўнікаў з’яўляюцца адпаведна: “Грабло –  рэч, якая валодае магічнай уласцівасцю ствараць лес ці горы, калі кінуць яе за спіну” (Кінула яна грабло – і здзелаўся непрахадзімы лес... (ІІ, с.151); Мар’ячка кінула грабёнку – і сталі бальшыя горы! (ІІ, с.159)) і “Шчотка –  рэч, якая валодае магічнай уласцівасцю ствараць лес ці сцены, равы і рэчкі, калі кінуць яе за спіну” (Малец кінуў шчотку – узніклі сцены, равы, рэчкі (ІІ, с.151); Мар’ячка кінула шчотку – стаў бальшы густы лес! (ІІ, с.158)). Як гэтыя рэчы павінны выглядаць – цалкам невядома. Выкарыстоўваюцца яны заўсёды разам, у адных і тых жа казках, і ў адпаведнасці з агульнапрынятымі значэннямі могуць выглядаць ці то як прылады працы, ці то як часткі цела жывёл. Такім чынам, тут літаратурнае значэнне змяняецца поўнасцю – казачнае значэнне не супадае з ім ні па знешнім выглядзе  рэчаў, ні па іх функцыях.

Ці, напрыклад, назоўнік вада. У чарадзейных казках існуюць пяць відаў вады. Мёртвая вада – гэта рэчыва, якое валодае магічнай здольнасцю прымушаць зрастацца пасечанае на кавалкі цела чалавека ці жывёлы, калі збрызнуць яго гэтай вадой (Баран узяў варанёнка, как збрызнуў мёртваю вадою – ён змёртвіўся...(ІІ, с.186)). Жывая вада – рэчыва, якое валодае магічнай здольнасцю вяртаць жыццё мёртвым (А гэтыя два часавых, жывыя салдаты, узялі жывой вады ў тэй крыніцы і памачылі яму, гэтаму ўбітаму, рану. І стаў ён жывы (ІІ, с.88)). Прыкрасная вада – рэчыва з магічнымі функцыямі, якое робіць жывёлу ці чалавека прыгажэйшым і надае яму сілы (...Збрызнуў прыкраснай вадой – то быў варанёнак харош, то яшчо луччы стаў (ІІ, с.186)). Сілная вада – рэчыва з магічнымі функцыямі, якое надае чалавеку ці магічнай істоце больш сіл. Бяссілная вада – рэчыва з магічнымі функцыямі, якое адбірае сілы ў чалавека ці магічнай істоты (Прыйшоў Смок і выпіў бяссілную ваду; прыйшоў Іванька і выпіў сілную ваду. У Смока дванаццаць сіл адбыло, а ў Іванькі прыбыло (ІІ, с.156)). Усе гэтыя рэчывы абазначаюцца назоўнікам вада. Але што ж гэта за вада з такімі якасцямі? У літаратурнай мове  назоўнік вада мае некалькі значэнняў: “1. Празрыстая бясколерная вадкасць, якая ўяўляе сабой хімічнае злучэнне вадароду і кіслароду; 2. (звычайна з азначэннем) Напітак, тэхнічныя растворы; 3. Водная паверхня ракі, возера, мора і пад., а таксама яе ўзровень; 4. Водная прастора якога-небудзь раёна; 5. мн. Плынь, хвалі, водная маса; 6. мн. Мінеральныя крыніцы, курорт з такімі крыніцамі [36, с.102]. У казках, верагодна, пад вадою маюцца на ўвазе зусім іншыя хімічныя злучэнні, а не “вадарод+кісларод”, гэта наўрад ці нейкія мінеральныя воды і не водная прастора. Нельга нават з упэўненасцю сказаць, ці да ўсіх відаў вады падыходзіць значэнне “напітак”, бо не ўсе віды казачнай вады трэба піць. Такім чынам, і ў гэтым выпадку адбываецца поўная трансфармацыя казачных значэнняў ў параўнанні з літаратурнымі.

Наступная ступень дэфармацыі літаратурнага значэння ў казках – частковае яго змяненне. Напрыклад, назоўнік люстэрка ў казках мае значэнне: “прадмет, які выконвае магічную функцыю паказваць герою казкі ўсё, што ён ні пажадае – любыя  мясціны, прадметы, падзеі і людзей, незалежна ад іх адлегласці ў прасторы” (Глянуў ён у люсцерка ў той час, як думаў аб сваёй дзяўчыне, дак і ўбачыў яе, як жывую (ІІ, с.116)). Як бачым, тут у лексемы захоўваецца пэўная сувязь з літаратурным значэннем назоўніка люстэрка: “Адшліфаваная паверхня (шкла, металу), здольная даваць адбіткі прадметаў”.

Яшчэ прыклад: магічная рэч шар. У літаратурнай мове назоўнік шар мае наступныя значэнні: “1. У матэматыцы: частка прасторы, абмежаваная сферай; 2. Прадмет такой формы. Паветраны шар [1) лятальны апарат, які паднімаецца ў паветра лёгкім газам, што запаўняе яго шарападобную абалонку; 2) шарападобная цацка ў выглядзе абалонкі, напоўненай паветрам або газам]” [36, с.755]. У кантэксце ўнутрыказачнай моўнай прасторы гэты назоўнік мае значэнне: шар – рэч з магічнымі функцыямі, месца зняволення чорта, які выконвае даручэнні гаспадара шара, калі той выпускае яго адтуль  (Узяў ён і гэты шар паветраны. Прыгадзіцца, думае... А ў тым шары чорт сядзеў. “Адпусці, - кажа чорт, - прынясу табе запалкі” (ІІ, с. 193)). Чым з’яўляецца і як павінен выглядаць такі шар, не зусім зразумела. Гэта рэч з выключна магічнымі функцыямі. Але, мабыць, можна сказаць, што ў казачным значэнні ёсць некаторае супадзенне з літаратурным. Казачны “шар” – гэта нейкі прадмет у форме шара.

Такая ж ступень дэфармацыі назіраецца і ў назоўніка кашалёк. У літаратурным значэнні  лексема мае значэнне: “Невялікая, звычайна скураная сумачка для грошай” [36, с.286]. Казачнае значэнне  назоўніка: кашалёк –  рэч, звычайна дзіравая сумачка, у якой ці з дапамогай якой невядома адкуль з’яўляюцца грошы (“А калі будуць табе патрэбны грошы, то патрасі кашалёк, і пачнуць сыпацца чырвонцы” (ІІ, с.190)). Як бачым, у гэтым выпадку назоўнік “кашалёк” і ў літаратурнай мове, і ў мове чарадзейнай казкі мае агульны элемент значэння:  рэч, нейкім чынам звязаная з грашыма, рэч, у якой яны знаходзяцца.
 І, нарэшце, трэцяя ступень адрознення – калі казачнае значэнне толькі набывае некаторыя адценні, якасці ў дадатак да літаратурнага. Прыкладам можа быць назоўнік шабля з казачным значэннем “магічнай зброі, якая дазваляе свайму ўладальніку ў адзіночку пасекчы незлічоную колькасць ворагаў” (“...А шабля то такая, што незмяроныя войска можна пасекчы” (ІІ, с.84)). Тут, відавочна, назіраецца проста гіпербалізацыя звычайных функцый і магчымасцяў шаблі (зразумела, пры той умове, што яе выгляд усё ж супадае са звычайным). 

Яшчэ адзін прыклад такой трансфармацыі – назоўнік сядло. У літаратурнай мове ён мае значэнне: “Частка збруі для верхавой язды ў выглядзе сядзення для конніка, якое ўмацоўваецца на спіне жывёлы” [36, с.647]. У казках лексема сядло мае значэнне: магічная рэч, спецыяльнае сядло, якім трэба сядлаць чароўнага каня (“Ідзі, Ванька, бяры сядло іржавае. І бяры саблю іржавую, і бяры дванаццаць ржавых пузыркоў вады... Ну, Ванька, быстрэй сядлай мяне, а то вот-вот хазяін явіцца” (ІІ, с.138)). Гэтая рэч у казках, хутчэй за ўсё, і з’яўляецца сядлом, толькі спецыяльна прыстасаваным для чароўных коней. 

Раздзел 5.2. Сінанімія ў сістэме назоўнікаў са значэннем магічнай рэчы
Паміж назоўнікамі са значэннем магічнай рэчы ў казках могуць назірацца таксама і сінанімічныя сувязі. Некаторыя назоўнікі па сваім значэнні, па функцыях з’яўляюцца сінонімамі. Маецца на ўвазе тое, што ў казках сустракаюцца выпадкі, калі некалькі розных назоўнікаў са значэннем розных магічных рэчаў маюць у сваіх значэннях аднолькавыя семы, гэта значыць, некалькі магічных рэчаў выконваюць аднолькавую функцыю. Падобныя лексемы – семантычныя сінонімы, сэнсава  яны маюць адрозненне ў знешнім выглядзе рэчаў, але зноў жа з папраўкай на невядомасць іх сапраўднага выгляду, на ўмоўны дэнатат. Прывядзём прыклады падобных сінонімаў у сістэме назоўнікаў са значэннем магічнай рэчы:

а) “кашалёк” і “шкатулачка” – абедзве  рэчы выконваюць аднолькавую функцыю стварэння неабмежаванай колькасці грошай, адпаведна гэтыя назоўнікі маюць агульныя семы ў сваіх лексічных значэннях, і значыць,  у кантэксце ўнутрыказачнай моўнай прасторы  з’яўляюцца сінонімамі. “А калі будуць табе патрэбны грошы, то патрасі кашалёк, і пачнуць сыпацца чырвонцы” (ІІ, с.190); “Глядзіць, нейкія дзве дзірачкі ў шкатулачцы. Ён павярнуў на адну руку – золата! – на другую серабро!” (ІІ, с.195).

б) “жывая вада” і “яблык” (у адным са сваіх значэнняў) – гэтыя рэчы вяртаюць жыццё. “...Брызнуў жывой вадой – бык зжывіўся, маргаіць глазам, смотрыць...” (ІІ, с.186); “Адзін яблык аджывіць, другі адмалодзіць” (ІІ, с.175).

в) “мундзір”, “чорныя яблыкі”, “мацуюшчыя кроплі” і “сілная вада” – усе гэтыя рэчы выконваюць функцыю надання персанажам вялікай фізічнай сілы. “Ну, дак старык даў яму гэтакі мундзір, дак як ён зашпіліцца, такі сільны зробіцца, што невазможна, якая ў яго сіла! (ІІ, с.174). “Чалавек прыводзіць салдата да яблыні, на ёй растуць чорныя яблыкі... Калі салдат з’еў трэці яблык, чалавек пытаецца: “Ну, а зараз як адчуваеш сябе?” Салдат кажа: “Цяпер каб мне ўзяцца адной рукой за зямлю, а другой за неба – дык усё дагары перавярнуў бы” (ІІ, с.536); “ Так яна дала яму такіх кропель, што як чалавек вып’е, то надта дуж зробіцца... Так яна дала мацуюшчых кропель...” (І, с.30, 31); “...Прыйшоў Іванька і выпіў сілную ваду. У Смока дванаццаць сіл адбыло, а ў Іванькі прыбыло” (ІІ, с.156).

г) “вірмяк-ненавідзец” і “капялюш” –  рэчы здольны зрабіць персанажа нябачным, невідзімкай. “Цяпер з кавёра ссеў і ўвярнуўся ў вірмяк-ненавідзец. Ён як надзеў, дак яго і не відзе ніхто” (ІІ, с.71); “Капялюш такавы, што як улажыць, то ніхто не ўгледзіць... “(ІІ, с.84).

д) “красіўцо, крамянец і губкі шматок”, “медная трубачка і малаточак” – названыя дзве групы рэчаў маюць здольнасць магічным чынам ствараць для героя казкі цэлае войска. “Вынімай красіўцо, крамянец і губкі шматок!.. Прыкладвай губку і к крамяньку і красай агонь!.. Ён прылажыў, красануў – так выскакуе полк салдатаў з усімі прыпасамі і з начальствам” (ІІ, с.33); “Тады ён лежачы стукнуў гэтым малаточкам у трубачку, у канец, - так выскачыў салдат ва ўсёй паходнай амуніцы” (ІІ, с.50).

е) “дудка”, “скрыпачка і смык” –  назоўнікі маюць значэнне: магічны музычны інструмент, выраблены з дрэва, якое вырасла на магіле забітага чалавека і здольнае спяваць чалавечым голасам, выкрываючы забойцаў. “Вось там расце нейкая трасцінка, я пайду яе выражу і зраблю дудачку”. Зрабіў ён дудачку, сеў на воз і зайграў. Дудачка грае: “Грай, грай, мой купчык, Грай, грай, мой галубчык, Былі ў мяне дзве сястрыцы, Ды тыя няродныя. Узялі мяне зарэзалі, Пад кусцікам пахаранілі, Карынкаю вочкі накрылі”(ІІ, с.434-435); “...Тады ён з гэтага кустка стаў выразаць палачку, каб іграць. Выразаў палачку, смык гэты, і стаў іграць. Яна тады, дзяўчынка гэта: “Іграй, іграй, мой музыканцік, Мяне мачыха загубіла, Пад кусцікам палажыла, За мае ягадкі” (ІІ, с.433).

ж) “прыкрасная вада” і “малако” – абодва рэчыва выконваюць функцыю надання персанажам прыгажосці. “ ...Збрызнуў прыкраснай вадой – то быў варанёнак харош, то яшчо луччы стаў” (ІІ, с.186); “Ён пакупаўся ў малацэ і выйшаў з бака такім прыгожым, што ні ў казцы сказаць, ні пяром апісаць” (І, с.448).

з) “люстэрка” і “сярэбранае блюдачка, наліўное яблачка” – рэчы выконваюць у казках інфарматыўную функцыю, яны паказваюць любыя мясціны і аб’екты, незалежна ад іх аддаленасці ў прасторы. “Глянуў ён у люсцерка ў той час, як думаў аб сваёй дзяўчыне, дак і ўбачыў яе, як жывую” (ІІ, с.116); “Кацісь, кацісь, наліўное яблачка, па сярэбранаму блюдачку, паказвай мне палкі на палях, караблі на марах, і з гор высаты, з нябес красаты” (ІІ, с.436). 

ж) “пузырок”, “платочак і карты” –  рэчы паведамляюць родзічам героя пра стан яго здароўя: калі ў пузырку і на платку з’яўляецца кроў, а карты не тасуюцца – гэта значыць, што герой забіты. “А ты павесь яго пузырок на жалезным масту ідзе-небудзь асобенна. Как цябе ўб’юць, так у пузырке будзець поўна крыві... Прыводзіць дамой быка і барана і аддай атцу сваяму на рукі, і пузырок аддаў атцу...” (ІІ, с.180, 181); “Развітаўся з маткаю, з малодшым братам, даў яму платочак і карты і кажа: “Калі карты будуць тасавацца, знай, што я жывы, калі на платочку з’явіцца кроў, лічы мяне мёртвым” (І, с.35).

і) “гуслі” і “сабачка” –  назоўнікі маюць значэнне “магічны музычны інструмент, які сваёй музыкай прымушае людзей скакаць, насуперак іх жаданню. “От ужэ кат падвёў Іваньчыка к шыбеніцы да й хацеў накласці яму на шыю вяроўку, але той выняў з-пад пахі гуслі да як зайграе, дак усе і пусціліся скакаць, баццэ гарох на гарачай скаварадзе” (ІІ, с.532); “Дабудзь мне, - кажа, - такога сабачку, што як у хвосцік зайграеш, каб усякі пайшоў скакаць... Пяюць, скачуць – астанавіцца не могуць” (ІІ, с.57, 59).

Раздзел 5.3. Антанімія ў сістэме лексем са значэннем магічнай рэчы
Некаторыя лексемы са значэннем магічнай рэчы могуць проціпастаўляцца паводле значэння тых магічных функцый, якія ўласцівы гэтым рэчам. Такім чынам, можна гаварыць пра антанімію ў сістэме названых назоўнікаў. Падобная антанімія, як і сінанімія, – з’ява ўнутрыказачная. Як і звычайныя  літаратурныя антонімы, унутрыказачныя антонімы таксама маюць у сваіх значэннях агульную сему, а другую – проціпастаўленую. Антанімічныя сувязі паміж назоўнікамі ў казках могуць назірацца на некалькіх узроўнях:

1. Проціпастаўленне прадметаў у межах адной іх функцыі. Напрыклад, у рэчышчы функцыі трансфігурацыі (змяненне фізічнага стану персанажаў) вылучаюцца “бяссільная вада” і “чорныя яблыкі”+”мундзір”+”сільная вада”. Чорныя яблыкі  і мундзір прыбаўляюць герою фізічныя сілы, а бяссільная вада – убаўляе. Параўнаем: “Калі салдат з’еў трэці яблык, чалавек пытаецца: “Ну, а зараз як адчуваеш сябе?” Салдат кажа: “Цяпер каб мне ўзяцца адной рукой за зямлю, а другой за неба – дык усё дагары перавярнуў бы” (ІІ, с.536); “Ну дак старык даў яму гэтакі мундзір, дак як ён зашпіліцца, такі сільны зробіцца, што невазможна, якая ў яго сіла!” (ІІ, с.174); “...Прыйшоў Іванька і выпіў сілную ваду. У Смока дванаццаць сіл адбыло, а ў Іванькі прыбыло” (ІІ, с.156) – і “Прыйшоў Смок і выпіў бяссілную ваду... У Смока дванаццаць сіл адбыло...” (ІІ, с.156). Як бачым, агульная сема ва ўсіх гэтых лексем –  значэнне функцыі трансфігурацыі, а процілеглыя семы – прыбаўленне ці ўбаўленне фізічных сіл персанажам.

     2. Проціпастаўленне прадметаў паводле дзвюх розных функцый. Асабліва выразна рэчы ў казках проціпастаўляюцца паводле дэструктыўнай і крэатыўнай функцый – гэта значыць, рэчы, якія нешта знішчаюць, і рэчы, якія нешта ствараюць. Прыклады:

    а) Два гатункі яблыкаў – адны ствараюць рогі на галовах у людзей, якія з’ядуць гэтыя яблыкі, а другія гэтыя рогі знішчаюць. “З’еў салдат адно яблыка – з’явіліся ў яго рогі...з’еў яблыка другога гатунку – рогі адпалі, і стаў ён прыгажэйшы, чым быў” (ІІ, с.194).

      б) Медная трубачка, малаточак і шабля – медная трубачка і малаточак здольны стварыць цэлае войска, а шабля здольна цэлае войска знішчыць. “Тады ён лежачы стукнуў гэтым малаточкам у трубачку, у канец, - так выскачыў салдат ва ўсёй паходнай амуніцы” (ІІ, с.50). “Войска то выйшла і стала, а ён таею шабляю стаў каціць па галавах – паклаў калі то мост!” (ІІ, с.85).

        в) Жывая вада і “змяіная” вада (г.зн. вада, ў якую ператварылася жонка Змея, каб атруціць героя) – жывая вада вяртае жыццё мёртвым, а “змяіная” вада, наадварот, забівае. “...Брызнуў жывой вадой – бык зжывіўся, маргаіць глазам... “(ІІ, с.186). “Каб я знала, дзе ён знаходзіцца алі куды ён паедзець, абярнулася б я ключавой крынічкай. Як бы ён яе ўвідзеў, захацелася б яму піць. Ну, як бы толькі выпіў ён тэй вады, так бы тойчас і ўмёр!”(І, с.55).

      3.  У чарадзейных казках існуе такая спецыфічная з’ява (цяжка падабраць падобны прыклад з жыцця), калі адна і тая ж рэч выконвае дзве процілеглыя функцыі. Прычым у казках падкрэсліваецца, што гэта менавіта адна і тая ж рэч, а не дзве розныя. У такім выпадку атрымліваецца, што адна і тая ж лексема мае ў сваім значэнні дзве процілеглыя семы. З’ява назіраецца, напрыклад, у двух відах хустачак. Адна хустачка мае здольнасць знішчаць вялікія прадметы, а пры патрэбе  – аднаўляць іх у першапачатковым выглядзе, другая хустачка такім жа чынам знішчае і аднаўляе водную прастору. “Махні хусткай на вазяро!” Ён махнуў тры разы на вазяро – і здзелалась суха... “Махні ўзнова хусткай на вазяро!” Ён махнуў тры разы – і здзелалась вазяро” (ІІ, с.151). Яшчэ адзін прыклад падобнай з’явы –  клубочкі, у якія можна скатаць палацы, а пры патрэбе ўзнавіць палацы ў першапачатковым выглядзе. “Так ён узяў ручніка і як замахнуў, так як бач усей палац у клубок скруціўся... Як той анно лёг спаць, так кралевіч выйшаў на двор, выняў залаты клубочак, палажыў на зямлі і як размахнуў ручніком, так як бач зрабіўся залаты замак” (І, с.32, 33).

        4. Магічная рэч “дзверы” проціпастаўляецца ўсім астатнім, бо яна ніколі не дапамагае герою, а заўсёды перашкаджае яму – у адрозненне ад астатніх прадметаў, якія ці толькі дапамагаюць, ці могуць і дапамагаць, і перашкаджаць. “Толькі ён выйшаў, аж усё дванаццаць дзвярэй і зачыніліся, і хорткі яго там асталіся...”(ІІ, с.145).

Раздзел 5.4. Сістэма назваў магічных рэчаў як тэрміналагічная сістэма
У кантэксце мовы чарадзейных казак сістэму назваў магічных рэчаў можна з вялікай доляй упэўненасці назваць тэрміналагічнай сістэмай. Сапраўды, у рэчышчы казачнай моўнай прасторы канкрэтныя назоўнікі – назвы магічных рэчаў – вельмі нагадваюць тэрміны. Успомнім, што для іх характэрна. Паводле ТСБЛМ: “Тэрмін – слова або словазлучэнне, якое дакладна абазначае пэўнае паняцце якой-небудзь спецыяльнай галіны навукі, тэхнікі, мастацтва і пад.” [36, c.673]. Даследчыкі адзначаюць, што “сярод мноства існуючых азначэнняў тэрміна асноўнае месца займаюць тыя, якія адзначаюць яго суаднесенасць са строгай дэфініцыяй і кваліфікуюць тэрмін як знак спецыяльнага паняцця” [27, c.343]. Тэрмінам, такім чынам, уласціва неэмацыянальнасць, дакладнасць, адназначнасць, наяўнасць строга вызначанай дэфініцыі і інш. Хоць існуюць і мнагазначныя тэрміны. Тэрміналогія ж – гэта “сістэма тэрмінаў пэўнай галіны навукі, тэхнікі або мастацтва, якая адлюстроўвае пэўную сістэму паняццяў” [27, c.343]. 

Разгледзім назвы магічных рэчаў у адпаведнасці з усім сказаным вышэй. Усе казачныя назвы адносяцца да адной сферы дзейнасці – магіі (якую можна лічыць ці навукай, ці мастацтвам). Яны даюць канкрэтнае найменне, абазначэнне пэўных магічных з’яў, ім можна даць дакладнае навуковае азначэнне (чым мы, у прыватнасці, і займаліся ў згаданай папярэдняй рабоце). Вялікая частка назваў магічных рэчаў – адназначныя паняцці, але існуюць і мнагазначныя (аб чым будзем гаварыць далей). І нарэшце: некаму можа падацца, што назвы магічных рэчаў нясуць на сабе эмацыянальнае адценне. Гэта не так, бо, як піша даследчык Я. Дрозд, “героя казкі ніякае чараўніцтва не бянтэжыць, не здзіўляе і не ўражвае. Ён успрымае ўсе гэтыя дываны-самалёты і абрусы-самабранкі цалкам стрымана, не выказваючы ніякіх пачуццяў, як нешта належнае” [12, c.158]. Такім чынам, у прасторы чарадзейнай казкі назоўнікі са значэннем магічных рэчаў з’яўляюцца неэмацыянальнымі, дакладнымі, сістэматызаванымі тэрміналагічнымі найменнямі магічных “рэалій” (калі можна так сказаць). Прывесці іх у сістэму, класіфікаваць магчыма па некалькіх параметрах – асабіста мы вылучаем генетычную, прадметна-тэматычную, функцыянальную, вербальна-магічную і іншыя класіфікацыі. Выснова: назвы магічных рэчаў складаюць пэўную сістэму, а значыць, тэрміналогію.

Для доказу параўнаем таксама азначэнні слоў-тэрмінаў (што абазначаюць пэўныя матэрыяльныя прадметы) з ТСБЛМ і азначэнні магічных рэчаў. Тэрміны: “Гектограф – прасцейшы капіравальны прыбор для атрымання адбіткаў з рукапіснага або машынапіснага тэксту” [36, c.148]; “Дэтэктар – устройства для пераўтварэння хістанняў высокай частаты ў хістанні нізкай частаты, якія ўспрымаюцца слыхам” [36, c.195]; “Бензазапраўшчык – аўтацыстэрна, абсталяваная для запраўкі аўтамашын, самалётаў, танкаў” [36, c.86]. Назоўнікі са значэннем магічнай рэчы: пузырок – рэч з магічнымі функцыямі, звычайна іржавая, спецыяльна прыстасаваная для таго, каб захоўваць ваду, што ажыўляе памерлых; вірмяк-ненавідзец –  рэч, якая валодае магічнай здольнасцю рабіць нябачным таго, хто яе надзене; хустачка –  рэч, якая валодае магічнай здольнасцю неабмежаваную колькасць разоў рабіць старога чалавека маладым і наадварот, – калі  ўціраць твар то адным яе канцом, то другім; сякерка –  магічная прылада працы, з дапамогай якой можна зрабіць любую пабудову. 

Раздзел 5.5. Семантыка назваў магічных рэчаў, выражаных сінтаксічна непадзельнымі спалучэннямі
Ва ўнутрыказачнай моўнай прасторы сустракаюцца  выпадкі, калі назва аднаго магічнага прадмета выяўлена не адным словам, а двума (калі толькі два словы, у іх узаемасувязі, выражаюць спецыфіку дадзенай магічнай рэчы і яе функцыю) і выпадкі, калі некалькі быццам бы розных рэчаў (абазначаных некалькімі назоўнікамі) разам выконваюць адну функцыю, набліжаючыся па сваіх уласцівасцях да адной асобнай рэчы. Для такіх “семантычна непадзельных” выразаў трэба акрэсліць падставы, па якіх мы схільны адносіць іх да сінтаксічна непадзельных.  

       1. Калі падобны выраз з-за свайго вельмі частага ўжывання ў мове казак і адпаведна – замацавання ў свядомасці людзей – набыў характар сталага спалучэння фразеалагічнага характару. Такое спалучэнне з’яўляецца фразеалагічна звязаным і сінтаксічна непадзельным. Сюды адносяцца, напрыклад, такія выразы, як: жывая вада, мёртвая вада, кавёр-самалёт, самаграйныя гуслі, меч-кладзянец, хлеб-соль.

       2. Выразы, у якіх азначэнне-прыметнік (ці назоўнік), што стаіць пры назоўніку са значэннем магічнай рэчы, абазначае матэрыял, з якога выраблена дадзеная рэч. Такое азначэнне вылучае гэтую рэч з шэрагу падобных, тым самым падкрэсліваючы яе незвычайнасць і магічнасць. Да прыкладу:

       а) асінавыя дровы. Паліць целы мёртвых Змеяў неабходна не на абы-якіх дровах, а толькі на асінавых. “Біліся, біліся – Сучкін сын змею дзве галавы збіў, а змей яго па забарасні ў зямлю ўвагнаў. Сучкін сын як замахнець ляскай – паследнюю галаву збіў. Усе голавы на асінавых дравах спаліў, а попел на быстру рэчку пусціў” (І, с.51);

       б) жалезныя боты. Гераіні, каб знайсці жаніха, трэба стаптаць трое менавіта жалезных ботаў, а не звычайных. Справа ў тым, што жалезныя боты выконваюць у казцы хранатопаметрычную функцыю – функцыю вымярэння часу і прасторы – і магічная функцыя такіх ботаў напрамую залежыць ад матэрыялу вырабу: каб дайсці да таго месца, дзе знаходзіцца жаніх, трэба прайсці пэўную адлегласць і за пэўны час, роўныя адлегласці і часу, за якія стопчуцца трое менавіта жалезных ботаў. Такім чынам, магічная функцыя ботаў залежыць ад хімічных уласцівасцей жалеза, таму словазлучэнне “жалезныя боты” – семантычна і сінтаксічна непадзельнае. “Хто да мяне цяпер захочаць дайсці, дык ён стопчаць трое ботаў зялезных, саб’ець тры кіі зялезных, за трудамі сваімі із’есць у харчах тры праскуры зялезных!” (ІІ, с.105);

        в) хлеб-соль. Каб пазбавіцца ад Змяіхі (маткі Змеяў), трэба ёй скарміць хлеб, замешаны напалову з соллю. У назве гэтай рэчы таксама падкрэсліваецца матэрыял вырабу (азначэннем тут з’яўляецца, мабыць,  “соль”, таму што  рэч выглядае як хлеб, значыць лексема “хлеб” – галоўная). “Баба-Юга ўзяла палавіну солі, палавіну мукі, замясіла цеста, спякла тры бухоны і дала Івану: “Вот, Іван Сучкін сын Залатыя пугавіцы! Як будзеш ты ехаць, нападзець на цябе лютая змяя, захочаць цябе пражраць. А ты скажы: “Паеш упярод маю хлеб-соль, а тады ўжо еш мяне!” І кінь ёй у рот бухон!” (І, с.57).

        3. Выразы, у якіх азначэннем (прыметнікам ці назоўнікам) падкрэсліваецца функцыя магічнай рэчы, таму семантыку адпаведнай магічнай рэчы ў такіх выпадках выражае не адзін назоўнік, а ўсё словазлучэнне, якое з’яўляецца сінтаксічна непадзельным. Прыклады:

        а) жывая вада = вада, якая робіць мёртвых жывымі;

        б) гаюшчая (тое ж, што “мёртвая”) вада = вада, якая гоіць раны, зжыўляе цела;

        в) сільная (моцная) вада = вада, якая робіць персанажаў казкі магутнымі;

        г) бяссільная (слабая) вада = вада, якая робіць персанажаў слабымі, бяссільнымі;

        д) прыкрасная вада = вада, якая робіць персанажаў “прыкраснымі”, надае ім прыгажосці;

        е) мацуюшчыя кроплі = кроплі, якія мацуюць цела героя, робяць яго больш здаровым і моцным;

        ж) самаграйныя гуслі = гуслі, здольныя іграць самастойна;

        з) шашка-самарубка = шашка, здольная самастойна рубіць ворагаў;

         і) кавёр-самалёт = кавёр, здольны самастойна лётаць;

         к) вірмяк-ненавідзец (г.зн. “армяк-невідзімка”) = вірмяк, які робіць персанажа казкі нябачным.

        4. Не да канца вырашаным для нас застаецца пытанне аб сінтаксічнай непадзельнасці спалучэнняў “назоўнік са значэннем магічнай рэчы+ прыметнік-азначэнне”, дзе азначэнне называе знешнюю прыкмету магічнасці дадзенай рэчы, гэта значыць, нейкую незвычайную асаблівасць, якая прысутнічае ў знешнім выглядзе магічнай рэчы. Падобнай прыметай можа быць незвычайны колер ці сапсаванасць рэчы. З аднаго боку, такія спалучэнні блізкія да сінтаксічна непадзельных, таму што азначэнні ў іх падкрэсліваюць магічнасць рэчы. Але, з другога боку, у казках гэтыя назоўнікі часта ўжываюцца і без падобных азначэнняў (напрыклад, у казцы можа быць адзін раз выкарыстана  азначэнне, а далей назоўнік ужываецца ўжо без яго). Прыклады:

         а) стары (рваны) кашалёк. “За гэтымі словамі чарадзей даў яму шашку-самарубку, каня заезджанага і стары кашалёк” (ІІ, с.190); “А дайце мне рваны кашалёк, што ляжыць у тым кутку” (ІІ, с.535);

         б) іржавы пузырок. “Ідзі, Ванька, бяры сядло іржавае, і бяры саблю ржавую, і бяры дванаццаць ржавых пузыркоў вады” (ІІ, с.138);

         в) іржавая сабля. “Ідзі, Ванька, бяры сядло іржавае, і бяры саблю ржавую, і бяры дванаццаць ржавых пузыркоў вады” (ІІ, с.138);

        г) іржавае сядло. “Ідзі, Ванька, бяры сядло іржавае, і бяры саблю ржавую, і бяры дванаццаць ржавых пузыркоў вады” (ІІ, с.138);

        д) чорныя яблыкі. “Чалавек прыводзіць салдата да яблыні, на ёй растуць чорныя яблыкі” (ІІ, с.536);

        е) залатыя яблыкі. “Каб я знала, куды ён пойдзець алі паедзець – абярнулася б я зялёным садам, у тым садзе была б яблыня з залатымі яблыкамі” (І, с.55);

        ж) залаты, срэбны, медзяны клубочкі. “Як той анно лёг спаць, так кралевіч выйшаў на двор, выняў залаты клубочак, палажыў на зямлі і як размахнуў ручніком, так як бач зрабіўся залаты замак... Як анно ноч настала, так узяў срэбнага клубка, палажыў на зямлі і як размахнуў ручніком, так як бач зрабіўся срэбны замак... Як анно ноч настала, так узяў медзянога клубка, палажыў на зямлі і як размахнуў ручніком, так як бач зрабіўся медзяны замак” (І, с.33). 
             5. У чарадзейных казках даволі часта сустракаюцца выпадкі, калі некалькі магічных рэчаў дзейнічаюць разам, толькі  ў сукупнасці могуць выканаць сваю магічную функцыю. Атрымліваецца, што рэчаў як быццам некалькі, а функцыя ў іх адна на ўсіх. Таму ў нас ёсць меркаванне, што спалучэнні з назвамі такіх рэчаў таксама можна лічыць сінтаксічна непадзельнымі. Але, з другога боку, ужывацца ў казках такія спалучэнні могуць як у непадзельным выглядзе (напрыклад: тапарок і малаток. “Нічога ты не бяры, а прасі ў яго тапарок і малаток” (ІІ, с.32); красіўцо, крамянец і губкі шматок. “Вынімай красіўцо, крамянец і губкі шматок!” (ІІ, с.33)), так і дыстантна, як бы расчлянёна (напрыклад: ступа, качарга і памяло. “Уссела яна на ступу, качаргой паганяець, памялом след замятаець” (ІІ, с.143); тапарок і малаток. “Тапаром у дуба секані, а малатком удар!” (ІІ,  с.33)). Такім чынам, пытанне аб сінтаксічнай непадзельнасці падобных спалучэнняў застаецца  не да канца вырашаным.


Прыкладаў груп рэчаў, якія дзейнічаюць разам, можна прывесці  шмат:

         а) медная трубачка і малаточак. “А ў іх была такая медная трубачка і малаточак” (ІІ, с.49). “Тады ён лежачы стукнуў гэтым малаточкам у трубачку, у канец, - так выскачыў салдат ва ўсёй паходнай амуніцы” (ІІ, с.50).

        б) красіўцо, крамянец і губкі шматок. “Ты не бяры, а прасі ў яго красіўцо, крамянец і губкі шматок!” (ІІ, с.32). “Прыкладвай губку і к крамяньку і красай агонь!.. Ён прылажыў, красануў – так выскакуе полк салдатаў з усімі прыпасамі і з начальствам” (ІІ, с.33).

       в) тапарок і малаток. “Узяў і аддаў тапарок і малаток” (ІІ, с.32). “Тапаром у дуба секані, а малатком удар!.. Ён узяў, секануў у дуба тапаром, малатком ударыў – здзелаўся караб і плыве па вадзе!” (ІІ, с.33).

       г) ступа, качарга і памяло (рэчы Бабы-Югі). “Уссела яна на ступу, качаргой паганяець, памялом след замятаець” (ІІ, с.143).

       д)  ручнік і саломінка. “Так кроль даў яму ручнік і саломку” (І, с.29). “Ідзе так, ідзе, аж стаіць рэчка, так ён палажыў саломінку на верх ручніка і па том, як па мосце, перайшоў шчасліва” (І, с.29).

      е) платочак і карты. “Развітаўся з маткаю, з малодшым братам, дае яму платочак і карты...” (І, с.35). “Паглядзеў малодшы брат на платочак – з яго кроў цячэ, а карты не тасуюцца. Бяда са старэйшым братам, значыцца” (І, с.38).

      ж) рушнічок і стакан. “Тады даў бог вечар, ён узяў, павесіў рушнічок, во як бы гэта (занавесь) вісіць, тады паставіў пад рушнічком стакан, што чай п’юць...Як будзе з гэтага рушнічка кроў капаць, бяжыце як дужа ка мне за памоцы” (І, с.44). “Ну, тая дзевятая галава з тым водзіцца, а яны ўсхапіліся – аж з рушнічка кроў цячэ, ужэ й з стакана цераз ільецца” (І, с.44).

     з) нож і стакан з вадою. “А я дам вам знак вот які: у столю ўткну нож, а на стале пастаўлю стакан з вадою. Як толькі капнець кроў з ножыка ў стакан, дык вы ўбірайцесь і едзьце ка мне як можна скарэй!” (І, с.53).

Раздзел 5.6. Спосабы класіфікацыі семантыкі назоўнікаў
(і непадзельных спалучэнняў) са значэннем магічнай рэчы

Значэнні разглядаемых назоўнікаў можна размеркаваць па розных групах, прычым групаваць іх магчыма на розных падставах. Агульнае лексічнае значэнне кожнага такога назоўніка складаецца з некалькіх сем – элементаў значэння. У адзін элемент значэння ўваходзіць функцыя магічнай рэчы, у другі – яе знешні выгляд, у трэці – яе суаднесенасць з класамі звычайных рэчаў і г.д. Менавіта паводле  асобных элементаў семантыкі і можна прывесці некалькі класіфікацый назоўнікаў са значэннем магічнай рэчы. Трэба адзначыць, што адзін і той жа назоўнік паводле адной класіфікацыі можа ўваходзіць у групу з аднымі назоўнікамі, а паводле другой класіфікацыі – зусім з іншымі. Так, паводле прадметна-тэматычнай класіфікацыі лексема “вірмяк-ненавідзец” уваходзіць у адну групу разам  з лексемай “жалезныя боты” (група “вопратка і упрыгожанні”), а паводле функцыянальнай класіфікацыі гэтыя спалучэнні адносяцца да розных груп (трансфігурацыйная і хранатопаметрычная функцыі). Сувязі, якія ўзнікаюць паміж значэннямі лексем са значэннем магічнай рэчы пры супастаўленні розных класіфікацый дэманструюць складаную структуру ўнутрыказачнай моўнай прасторы. 


Распрацаваныя намі спосабы класіфікацыі магічных рэчаў, прыведзеныя ў раздзеле 3.1., ёсць адначасова і спосабы класіфікацыі назоўнікаў са значэннем магічнай рэчы. Прадметна-тэматычная класіфікацыя ўвогуле праводзіцца на лінгвістычнай аснове – на базе слова, якім абазначана пэўная магічная рэч. Далей, кожны назоўнік са значэннем магічнай рэчы мае ў сваім значэнні семы, у якія ўваходзяць: функцыя магічнай рэчы, яе мэта ў сюжэце, крыніца яе атрымання і аддзеленасць ад іншых рэчаў ці сувязь з імі. Некаторыя з разглядаемых назоўнікаў маюць таксама семы, звязаныя з наяўнасцю ў іх значэнні знешняй прыкметы магічнасці, а таксама сувязі са словамі-заклінаннямі, з дапамогай якіх адпаведная рэч прыводзіцца ў “рабочы стан”.

ГЛАВА 6. Марфолага-сінтаксічныя асаблівасці мовы жанру чарадзейнай казкі

Да марфолага-сінтаксічных адносяцца асаблівасці сінтаксічных сувязей і валентнасных магчымасцей назоўнікаў са значэннем магічнай рэчы ў кантэксце казачнай моўнай прасторы, спосабы выражэння назваў магічных рэчаў, а таксама розныя спецыфічныя сінтаксічныя канструкцыі, для якіх характэрна частае ўжыванне разам з разглядаемымі назоўнікамі і кантэкстуальны пераход гэтых назоўнікаў ў іншыя лексемы, часціны мовы ці цэлыя сінтаксічныя канструкцыі.  Многія з гэтых асаблівасцей сустракаюцца толькі ва ўнутрыказачнай моўнай прасторы і зусім нехарактэрны для літаратурнай мовы, іншыя можна лічыць такімі ж, калі прыняць пад увагу яшчэ і разгледжаныя вышэй лексіка-семантычныя асаблівасці. 

Раздзел 6.1. Спосабы выражэння назваў магічных рэчаў у беларускіх чарадзейных казках

Асаблівасці ўнутрыказачнай моўнай прасторы заключаюцца і ў тым, якімі часцінамі мовы выражаюцца назвы магічных рэчаў. Нагадаем, што для чарадзейнай казкі характэрны такія з’явы, як выражэнне агульнага значэння магічнай рэчы ці, хутчэй, магічнай функцыі некалькімі лексемамі, а таксама сінтаксічна непадзельныя спалучэнні. Такім чынам, у казцы існуюць тры спосабы выражэння назвы магічнай рэчы (ці назваў магічных рэчаў), якая выконвае нейкую магічную функцыю:

         1.Назоўнік. Пры гэтым значэнне магічнай функцыі раскрываецца не столькі самім назоўнікам, колькі ў кантэксце, праз яго сувязь з іншымі лексемамі. Інакш кажучы, толькі ў адпаведным кантэксце становіцца зразумела, што пэўны назоўнік мае значэнне магічнай рэчы і магічнай функцыі. Такі спосаб выражэння назвы магічнай рэчы – самы распаўсюджаны, можна прывесці шмат прыкладаў прадметаў, назвы якіх выражаюцца адным свабодным назоўнікам: 

        а) шкатулачка. “Ідзець, ідзець дарогай, ідзець, ідзець – коціцца шкатулачка нейкая” (ІІ, с.195);

б) клубочак. “Куды гэты клубочак будзіць каціцца, туды і ты ступай” (ІІ, с.44);

       в) дыван. “Так то дыван у вокамглені зняўся пад вобалакі і занёс іх на кралеўскі двор” (ІІ, с.84);

       г) хустачка. “Ты тады падойдзеш к агню, хустачкай махні – агонь перад табой расступіцца, ты ідзі далей” (ІІ, с.57);

       д) кіёчак. “Кіёчак наш шахнуў, махнуў, пана дагнаў, забіў і гуслю прынёс” (ІІ, с.62);

       е) шабля. “...А шабля то такая, што незмяроныя войска можна пасекчы” (ІІ, с.84);

       ж) сякерка. “Ты гэтай сякеркай што захочаш, тое і зробіш” (ІІ, с.62); “Сякерка пастроіла за суткі дом” (ІІ, с.64);

       з) палка. “Стукнуў ён палкаю аб землю, дак перад ім бы вырас з зямлі добры маладзец да й пытав, што яму трэба” (ІІ, с.116);

      і) трасцінка. “Ударыў трасцінкаю. І з яблынкі як бач зрабіўся назад кралевіч” (ІІ, с.83).

         2. Назоўнік + прыметнік (назоўнік). У такіх спалучэннях, як ужо было разгледжана ў раздзеле 5.5, магічная функцыя рэчы часта бывае зразумелай і па-за кантэкстам, непасрэдна з агульнага казачнага значэння гэтага спалучэння, з самой абалонкі слоў. Напрыклад, у спалучэнні “самаграйныя гуслі” адразу зразумела, што гэта гуслі, якія маюць здольнасць іграць самастойна, без удзелу чалавека. А ў спалучэнні “мацуючыя кроплі” зразумела, што гэта кроплі, якія нешта мацуюць (а паколькі кроплі –  адзін з відаў лекаў, то можна зразумець, што мацуюць яны целы жывых істот).  

3. Некалькі назоўнікаў (з прыметнікамі ці без іх). У такіх выпадках атрымліваюцца, хутчэй за ўсё, сінтаксічна непадзельныя спалучэнні многіх лексем – некалькіх назоўнікаў (часам з азначэннямі), якія толькі разам, у сукупнасці выражаюць значэнне адпаведнай магічнай функцыі. У такіх спалучэннях, як мы ўжо казалі вышэй, прысутнічаюць як быццам некалькі назваў розных магічных рэчаў, але функцыю яны выконваюць адну. Тым ні менш у такіх выразах значэнне магічнай функцыі рэчы таксама становіцца зразумелым толькі ў кантэксце. Напрыклад,  са сказа “Прыкладвай губку і к крамяньку і красай агонь!” (ІІ, с.33) нельга зразумець, што з гэтага дзеяння павінна атрымацца нешта незвычайнае, магічная функцыя дадзенай групы рэчаў раскрываецца толькі ў наступным сказе: “Ён прылажыў, красануў – так выскакуе полк салдатаў з усімі прыпасамі і з начальствам” (ІІ, с.33). Азначэнні, якія часам (вельмі рэдка) спалучаюцца з адзначанымі групамі назоўнікаў, ніколі не раскрываюць функцыі магічных прадметаў. Напрыклад, у групе рэчаў “медная трубачка і малаточак” азначэнне “медная” проста называе матэрыял, з якога выраблена трубачка: “А ў іх была такая медная трубачка і малаточак” (ІІ, с.49).

Раздзел 6.2. Часцінамоўныя спалучальныя магчымасці лексем са значэннем магічнай рэчы

Валентнасныя магчымасці назоўнікаў (і словазлучэнняў) са значэннем магічнай рэчы таксама маюць спецыфічна казачныя асаблівасці. З аднымі часцінамі мовы разглядаемыя лексемы спалучаюцца вельмі часта, а з іншымі – амаль ніколі. Спынімся на найбольш тыповых асаблівасцях.

1. Магічныя рэчы ў казках заўсёды выконваюць сваю магічную функцыю і заўсёды з’яўляюцца адным са сродкаў разгортвання дзеяння ў казцы – таму ўсе лексемы са значэннем магічнай рэчы маюць здольнасць спалучацца з дзеясловамі. Некаторыя падобныя назоўнікі спалучаюцца ў чарадзейных казках толькі з дзеясловамі (напрыклад, лексемы “грабёнка”, “шчотка”, “платок” і іншыя). 

Прыклады спалучальнасці назоўнікаў са значэннем магічнай рэчы з дзеясловамі:

      а) кідаць грабёнку: “Мар’ячка кінула грабёнку – і сталі бальшыя горы!” (ІІ, с.159);

      б) браць шчотку: “Бярыце з сабой шчотку і грабёнку, і хустку і садзіцесь на мяне!” (ІІ, с.158);

       в) махнуць платком: “Сейчас выняла платок з кармана, махнула платком, караб гэты нівесь ідзе дзеўся – не стала карабля на моры” (ІІ, с.37);

      г) каціцца клубочак: “Каціцца клубочак, а Іван ідзе ўслед за ім” (ІІ, с.61);

      д) адкрыць кашалёк: “Адкрыў салдат кашалёк – у кашальку нічога няма, а пад нагамі нешта зазвінела. Глядзіць, а ля ног кучка золата” (ІІ, с.535); 

       е) прывязці сярэбранае блюдачка, наліўное яблачка: “А мне, папка, прывязі сярэбранае блюдачка, наліўное яблачка” (ІІ, с.436).

2.Сінтаксічна непадзельнымі становяцца спалучэнні “назоўнік + прыметнік” і “назоўнік + назоўнік”. Напрыклад: жывая вада, мёртвая вада, прыкрасная вада, асінавыя дровы, жалезныя боты, жалезныя кіі, жалезныя хлябы, самаграйныя гуслі, , мацуюшчыя кроплі, меч-кладзянец, кавёр-самалёт, вірмяк-ненавідзец і іншыя.
3. Лексемы са значэннем магічнай рэчы амаль ніколі не спалучаюцца з дзеепрыметнікамі і прыслоўямі. Ва ўсіх прааналізаваных намі казках мы знайшлі толькі два прыклады: спалучэнне з дзеепрыметнікам (“У адным кутку ўбачыў раскіданую па лістках кнігу” (ІІ, с.534)), спалучэнне з прыслоўем (“Кала тые вады і дзень і ноч стаяў салдат на часах” (ІІ, с.154)). Для такой з’явы могуць быць наступныя падставы. Сюжэты чарадзейных казак складваліся вельмі даўно, для  жанру характэрны своеасаблівы “кансерватызм” – супраціўленне ўнясенню змен у яго структуру, у тым ліку і ў яго мову. Таму для мовы чарадзейнай казкі характэрна некаторая архаічнасць. А такія часціны мовы, як дзеепрыметнік і прыслоўе, у параўнанні з дзеясловамі, назоўнікамі, займеннікамі, прыметнікамі, з’явіліся нядаўна, пазней, чым фармаваліся сюжэты казак. Можа, таму і пры апісанні функцый магічных рэчаў (вобразы якіх з’яўляюцца, вядома ж, вельмі старажытнымі) выкарыстоўваюцца больш “старыя” часціны мовы. Да таго ж, дзеепрыметнікі ўвогуле не вельмі характэрны для беларускай мовы, а асабліва для дыялектаў, на якіх размаўляюць людзі – захавальнікі вуснай народнай творчасці.

Раздзел 6.3. Сінтаксічна непадзельныя спалучэнні – назвы магічных рэчаў – як прыклад своеасаблівасці казачнай моўнай прасторы
 
Сярод разглядаемых лексем сустракаюцца сінтаксічна непадзельныя іх спалучэнні з іншымі словамі. Гэтыя спалучэнні рэалізуюць толькі казачнае значэнне. У сваім літаратурным значэнні словы, якія складаюць названыя спалучэнні, разам ужывацца не могуць (ці ўжываюцца вельмі рэдка) – іх валентнасць на гэта не распаўсюджваецца. Значыць, казачнае значэнне выяўляе пашырэнне валентнасных магчымасцей згаданых назоўнікаў. Напрыклад,  сінтаксічна і семантычна непадзельныя казачныя спалучэнні:  “дыван-самалёт”, “жывая вада”, “бяссільная вада”, “шашка-самарубка” і г.д. У звычайным маўленні мы ніколі не выкарыстаем для звычайнага дывана азначэнне “самалёт”, а якую-небудзь рэальную ваду наўрад ці калі-небудзь назавем “бяссільнай” ці “гаюшчай”. Часам, як мы ўжо згадвалі вышэй, сустракаюцца такія спалучэнні, дзе да назоўніка са значэннем магічнай рэчы дадаецца азначэнне, якое падкрэслівае яго адрозненне ад адпаведных звычайных рэчаў, – яно называе знешнюю прымету магічнасці, а ёю можа быць:

а) сапсаванасць рэчы (парваны кашалёк, іржавая шабля);

б) незвычайны колер (чорныя яблыкі, залатыя яблыкі). 

Раздзел 6.4. Своеасаблівасць кантэкстуальнай спалучальнасці лексем са значэннем магічнай рэчы
Часцей за ўсё канкрэтнае значэнне магічнай функцыі чароўнага прадмета выяўляецца ў кантэксце, праз спалучэнне адпаведнага назоўніка (ці словазлучэння) з іншымі словамі ў сказе. Спалучэнні назоўнікаў са значэннем магічнай рэчы з іншымі лексемамі – спалучэнні, якія кантэкстуальна выяўляюць казачнае значэнне разглядаемых назоўнікаў, – часта таксама бываюць спецыфічна казачнымі: у сваім агульнапрынятым значэнні гэтыя лексемы зноў-такі паміж сабою спалучацца не могуць (бо такі выраз не будзе мець сэнсу) ці спалучаюцца вельмі рэдка. Для прыкладу: 

а) прагрызць дзверы. “Але птушачка, што сядзела ў клетцы, спела Іваньку, каб ён прасіўся хоць на паўчаса, ля таго, што звяры яго ўжо прагрызлі дзверы” (ІІ, с.154); 

б) дыван зняўся пад вобалакі. “Так то дыван у вокамглені зняўся пад вобалакі і занёс іх на кралеўскі двор” (ІІ, с.84); 

в) чароўны столік. “Пайшлі яны да чароўнага століка...” (ІІ, с.189);

г) уссесць на ступу. “Уссела яна на ступу, качаргой паганяець, памялом след замятаець” (ІІ, с.143);

д) качаргой паганяць. “Уссела яна на ступу, качаргой паганяець, памялом след замятаець” (ІІ, с.143).

е) гаварыць кіёчку. “Потым гавора свайму кіёчку: “Ах, кіёчак! Шахні, махні, таго пана дагані, забі і гуслю прынясі!” (ІІ, с.62).

Раздзел 6.5. Сінтаксічныя канструкцыі, характэрныя для ўжывання з лексемамі са значэннем магічнай рэчы

Ва ўнутрыказачнай моўнай прасторы існуюць некаторыя сінтаксічныя канструкцыі, якія асабліва часта ўжываюцца з лексемамі са значэннем магічнай рэчы. Можна сказаць, што гэтыя канструкцыі тыповыя для ўжывання з дадзенымі лексемамі. 

         1. Дзеяслоў у форме загаднага ладу + назоўнік (са значэннем магічнай рэчы) у форме зваротку. Такімі канструкцыямі афармляюцца словы-закляцці, якімі прыводзяцца ў дзеянне магічныя рэчы (гл. “вербальна-магічная класіфікацыя”). Канструкцыі могуць складацца толькі з дзеяслова і назоўніка, а могуць быць і развітымі. Прыклады:

      а) дыван. “Нясі ж мяне, дыване, да маіх бацькоў!” (ІІ, с.84);

      б) столік. “Столік, столік, адчыніся, дай нам піці-есці, што на свеце ёсць” (ІІ, с.188);

      в) сярэбранае блюдачка, наліўное яблачка. “Кацісь, кацісь, наліўное яблачка, па сярэбранаму блюдачку, паказвай мне палкі на палях, караблі на марах, і з гор высаты, з нябес красаты” (ІІ, с.436);

      г) кіёчак. “Потым гавора свайму кіёчку: “Эх, кіёчак, шахні, махні і ўбі!” (ІІ, с.62).

      д) дудачка. “Іграй, іграй, дудачка, Пацяшай майго бацюшку...” (ІІ, с.437).

      2. Ёсць яшчэ некалькі сінтаксічных канструкцый, з дапамогай якіх выражаюцца адначасова значэнні з генезіснай класіфікацыі і другая функцыя дарыльшчыка (па У.Я.Пропу – дарыльшчык дае герою магічны сродак). Гэта наступныя канструкцыі:

        а) назоўнік (са значэннем магічнай рэчы) + дзеяслоў “даць”:

-- даць кашалёк. “А дайце мне рваны кашалёк, што ляжыць у тым кутку” (ІІ, с.535);

-- даць клубок. “Сейчас выпраўляіць яго, даець яна яму клубочак” (ІІ, с.45);

-- даць мундзір. “Ну, дак старык даў яму гэтакі мундзір, дак як ён зашпіліцца, такі сільны зробіцца, што невазможна, якая ў яго сіла!” (ІІ, с.174);

-- даць пярсцёнак. “Дала яна яму ў руку свой пярсцёнак...” (ІІ, с.60); 

-- даць хустку. “Кот даў ім клубочак і хустку і пусціў іх, а сам сеў за кросны” (ІІ, с.143).

   б) назоўнік + дзеясловы “узяць / браць”.

-- узяць хустку. “Узялі яны шчотку, грабёнку і хустку, селі на воліка і паехалі” (ІІ, с.158);

-- узяць вады. “Толькі падвяжыце мне пад крылля  дзве бутэлачкі, каб было ўва што вады ўзяць!” (ІІ, с.154); 

-- узяць шчотку і грабло. “...Ты, малец, вазьмі шчотку, а ты, дзеўка, грабло!” (ІІ, с.150);

-- узяць кашалёк. “Узяў гэты кашалёк салдат, пабег у горад” (ІІ, с.535);

-- узяць клубочак. “Ён узяў клубочак, кінуў перад сабой” (ІІ, с.67);

-- узяць люсцерка. “Тым часам каралевіч яшчэ перад гэтым узяў у караліхі люсцерка, а ў караля палку” (ІІ, с.116).

    в) часціцы “вот / на” + займеніік “табе” + назоўнік.

-- вот цібе пузырок. “А вот цібе пузырок!” (ІІ, с.180);

-- на табе клубочак. “На табе клубочак. Куды будзе клубочак каціцца, туды і ты ідзі!” (ІІ, с.61); 

-- вот табе хустачка і пярсцёнак. “Вот табе мая хустачка і вот табе мой пярсцёнак” (ІІ, с.57); “І вот табе, - гавора, - хустачка” (ІІ, с.29).

Раздзел 6.6. Кантэкстуальныя відазмяненні лексем са значэннем магічнай рэчы

У чарадзейных казках часам сустракаюцца такія выпадкі (даволі рэдкія), калі згаданая раней лексема са значэннем магічнай рэчы ў далейшым тэксце відазмяняецца і замест пэўнага назоўніка ці сінтаксічна непадзельнага спалучэння ўжываецца іншая лексема, іншая часціна мовы ці іншая сінтаксічная канструкцыя. Такім чынам, у мове казак можа назірацца пераход назоўнікаў і спалучэнняў са значэннем магічнай рэчы ў:

     а) назоўнік са значэннем магічнай рэчы – у назоўнік “вешч” (“рэч”, “верстаць”). Тут назоўнікі пераходзяць у слова, якое, па-сутнасці, выражае цэлы клас з’яў рэчаіснасці, да якога адносяцца ўсе магічныя рэчы.

- “А ў іх была такая медная трубачка і малаточак” (ІІ, с.49) – “І  ўздумаў на гэту вешч, што далі яму купцы” (ІІ, с.50).

- “Не, - гавора, - у мяне ёсць верстаць такая – ёсць кавёр-самалёт, як сядзе, удруг даставе!” (ІІ, с.68).

- “Як нам не біцца, калі мы знайшлі капялюш, шаблю і дывана да й то ніяк не можам падзяліцца” (ІІ, с.84) – “Якія ж бо гэта рэчы?” (ІІ, с.84).

     б) назоўнік – у аднакарэнны дзеяслоў.

- “Ідзі, Ванька, бяры сядло іржавае, і бяры саблю іржавую, і бяры дванаццаць ржавых пузыркоў вады” (ІІ, с.138) – “Ну, Ванька, быстрэй сядлай мяне, а то вот-вот хазяін явіцца” (ІІ, с.138).

     в) спалучэнне (са значэннем магічнай рэчы) – у відазмененае спалучэнне з назоўнікамі ў форме ўскосных склонаў, прыназоўнікамі і дзеясловамі.

- “Вынімай красіўцо, крамянец і губкі шматок!” (ІІ, с.33) – “Прыкладвай губку і к крамяньку і красай агонь!” (ІІ, с.33).
ЗАКЛЮЧЭННЕ

На прыкладзе магічных рэчаў магчыма пацвердзіць існаванне асаблівасцей жанру чарадзейнай казкі, што мы і імкнуліся зрабіць у прадстаўленай рабоце. Як бачым, асаблівасці, звязаныя з вобразамі магічных рэчаў, іх функцыянаваннем, лексемамі, якімі яны выражаны, з’яўляюцца як бы канкрэтнымі прыкладамі агульнай адметнасці чарадзейнай казкі. Напрыклад, адсутнасць апісання знешняга вобліку рэчаў, умоўны дэнатат назоўнікаў, якімі выражаны іх назвы, аманімія ці полісемія ў сістэме гэтых назоўнікаў звязаны з цьмянасцю вобразаў, уласцівай казцы. Асаблівасці прызначэння магічнай рэчы ў сюжэце паходзяць ад схематычнай мадэлі, па якой пабудавана казка, і г.д. Пры дапамозе параўнання чарадзейных казак з творамі мастацкай літаратуры вылучаюцца яшчэ некаторыя цікавыя асаблівасці казкі. Напрыклад тое, што функцыі магічных рэчаў у казцы, якімі б незвычайнымі яны не здаваліся на першы погляд, на самой справе заўсёды адлюстроўваюць рэальныя працэсы, звязаныя з найважнейшымі з’явамі ў існаванні Сусвету і жыцці чалавека, у той час як у літаратуры функцыі могуць быць насамрэч фантастычнымі. Ці тое, што вялікая разнастайнасць магічных рэчаў у казках прызвана забяспечыць характарыстыку іншасвету як месца містычнага, у якім пануюць законы магіі.

Што тычыцца мовы чарадзейнай казкі, то можна сказаць, што ідэя аб існаванні своеасаблівай казачнай моўнай прасторы мае сэнс. Гэта можна параўнаць з наяўнасцю ў  літаратурнай мове розных функцыянальных стыляў, але ў выпадку казкі адрозненні ад іншых сфер выкарыстання мовы больш глыбокія. Сапраўды, функцыянальныя стылі літаратурнай мовы адрозніваюцца адзін ад другога разнастайнымі моўнымі сродкамі. Ёсць лексемы, значэнні лексем і сінтаксічныя канструкцыі, якія характэрны для аднаго са стыляў, а для іншых амаль ці зусім не характэрны. Напрыклад, у размоўным стылі шырока ўжываюцца размоўныя словы і фразеалагізмы, у той час як у афіцыйна-дзелавым стылі выкарыстанне такіх сродкаў недапушчальна. Ці, напрыклад, для навуковага і афіцыйна-справавога стылю характэрна вялікая колькасць лічэбнікаў, у той час як у мастацкім стылі яны ўжываюцца значна радзей. Падобныя адрозненні ад усіх іншых сфер выкарыстання мовы, як вынікае з разгледжанага матэрыялу, можна знайсці і ў мове чарадзейнай казкі. 

Акрамя таго, для кожнага з функцыянальных стыляў літаратурнай мовы можна назваць асноўныя стылістычныя рысы. Напрыклад, для навуковага стылю такімі асноўнымі рысамі будуць: абагульнена-адцягнены характар, строгая лагічнасць, дакладнасць і зразумеласць, нявобразнасць, лаканічнасць, сухасць. Для размоўна-гутарковага стылю характэрны: эмацыянальнасць і экспрэсіўнасць, вобразнасць, сінанімічнае багацце сродкаў, нагляднасць, неафіцыйны характар зносін. Калі параўнаць з гэтым мову чарадзейнай казкі, то можна сказаць, што яе асноўнымі рысамі з’яўляюцца: сімвалічнасць і метафарычнасць, архетыповасць структуры твораў і вобразаў, пэўная нелагічнасць, незразумеласць і цьмянасць, вобразнасць, выразнасць, багацце сродкаў. Тэматыкай гаворкі ў чарадзейных казках з’яўляецца усё чарадзейнае. Маўленчая асоба таксама спецыфічная – казачнік. Што тычыцца арыентацыі маўлення на пэўнага слухача і мэты камунікацыі, то першапачаткова, як лічуць многія даследчыкі, слухачамі казак былі людзі перад праходжаннем ініцыяцыі, а мэты камунікацыі былі інфарматыўна-дыдактычныя, пазней жа казка пачала арыентавацца на слухачоў-дзяцей, а мэты расказвання казак сталі эстэтычна-геданістычнымі. Для казак характэрны адразу два спосабы камунікацыі: кантактна-акустычны (калі прафесійны казачнік ці іншая асоба распавядаюць казку слухачам) і дыстантна-візуальны (калі мы чытаем тэксты казак, запісаных са слоў казачнікаў, у кніжках).

Усё вышэйназванае гаворыць аб тым, што мова чарадзейнай казкі – не простая дыялектная мова, а своеасаблівы пласт мовы, спецыфічная сфера яе выкарыстання са сваімі асаблівасцямі. Тое ж можна сказаць і адносна  іншых фальклорных жанраў. Іншыя жанры таксама маюць пэўныя моўныя асаблівасці, але чарадзейная казка – твор найбольш спецыфічны (разам з самымі старажытнымі жанрамі, тыпу замовы і загадкі), таму ён і мае, відавочна, самую вялікаю колькасць асаблівасцецей – у тым ліку і моўных. 

Фальклорна-мастацкія і моўныя асаблівасці чарадзейнай казкі, як мы ўжо падкрэслівалі вышэй, цесна ўзаемазвязаны паміж сабой. Па-першае, яны з’яўляюцца канкрэтнымі ўвасабленнямі зместу і формы казкі. Па-другое, адметнасць мовы абапіраецца на агульную адметнасць казачнай семантыкі. Можна назваць і больш дробныя ўзаемасувязі. Прадметна-тэматычная класіфікацыя грунтуецца цалкам на лінгвістычнай аснове, бо магічныя рэчы ў казках адрозніваюцца адна ад другой перш за ўсё лексемамі, якімі яны абазначаны, іншымі словамі – сваімі назвамі. Унутрыказачная сінанімія звязана з семантыкай вобразаў рэчаў, іх функцыямі. Назвы комплексаў магічных рэчаў, якія функцыянальна непадзельныя, дзейнічаюць толькі разам, у адпаведнасці з гэтым з’яўляюцца сінтаксічна непадзельнымі спалучэннямі (а ў мастацкай літаратуры, дзе кожная рэч комплекса мае асобную функцыю, такія комплексы сінтаксічна непадзельнымі словазлучэннямі не з’яўляюцца). Рэчыўны свет чарадзейнай казкі з’яўляецца сістэмай, і назвы магічных рэчаў з’яўляюцца тэрміналагічнай сістэмай на адной галоўнай падставе – аднесенасці вобразаў чароўных рэчаў і іх назваў да адной сістэмы ведаў – магіі. І многае іншае.

 Разгляд змястоўнай і моўнай спецыфікі розных жанраў фальклору з’яўляецца, бясспрэчна, вельмі перспектыўным напрамкам даследавання, таму што фальклор да нашых часоў застаецца з’явай малавывучанай і  загадкавай, якая хавае ў сабе яшчэ шмат таямніц. А чарадзейная казка – адзін з самых незвычайных, яскравых і таямнічых жанраў фальклору.

